title: 2007/614/Euratom: A Tanács határozata ( 2007. január 30. ) az Európai Atomenergia-közösség és Japán kormánya közötti, a fúziós energia kutatása területén a tágabb megközelítés keretében folytatandó tevékenységek közös végrehajtásáról szóló megállapodás Bizottság általi megkötéséről

text:
               21.9.2007

               HU

               Az Európai Unió Hivatalos Lapja

               L 246/32

         A TANÁCS HATÁROZATA
   (2007. január 30.)
   az Európai Atomenergia-közösség és Japán kormánya közötti, a fúziós energia kutatása területén a tágabb megközelítés keretében folytatandó tevékenységek közös végrehajtásáról szóló megállapodás Bizottság általi megkötéséről
   (2007/614/Euratom)
   AZ EURÓPAI UNIÓ TANÁCSA,
   tekintettel az Európai Atomenergia-közösséget létrehozó szerződésre és különösen annak 101. cikke második bekezdésére,
   tekintettel a Bizottság javaslatára,
   mivel:

               (1)

               A Bizottság a 2002. május 27-i, a 2003. november 26-i és a 2004. november 25-i tanácsi határozattal módosított, 2000. november 16-i tanácsi irányelvekkel összhangban tárgyalásokat folytatott az Amerikai Egyesült Államok kormányával, az Indiai Köztársaság kormányával, Japán kormányával, Kína kormányával, a Koreai Köztársaság kormányával és az Orosz Föderáció kormányával az ITER projekt közös megvalósítása érdekében az ITER Nemzetközi Fúziósenergia-fejlesztési Szervezete létrehozásáról szóló megállapodásra vonatkozóan.

               (2)

               Az ITER-ről tárgyaló felek a 2005. június 28-i moszkvai miniszteri értekezleten megállapodtak abban, hogy az ITER-t Cadarache-ban kell felépíteni. A tárgyaló felek emellett megállapodtak egy csatolt közös dokumentumról is, amely rendezi az ITER projekttel összefüggésben a befogadó fél (az Euratom) és a befogadó félen kívüli felek (Japán) szerepkörét.

               (3)

               Az említett közös dokumentummal és a módosított tanácsi irányelvekkel összhangban a Bizottság tárgyalásokat folytatott Japán kormányával a tágabb megközelítés keretében folytatandó tevékenységek közös végrehajtásáról szóló megállapodás megkötéséről.

               (4)

               Az Euratom és Japán képviselői 2006. június 20-i tokiói találkozójukon elfogadták a tágabb megközelítés keretében folytatandó tevékenységekről szóló megállapodás tárgyalásainak záró jelentését, amely megerősítette a tárgyalási folyamat befejezését, és rögzíti az Euratom és Japán által kidolgozott kiegészítő dokumentumokat.

               (5)

               Az Euratom és Japán képviselői 2006. november 22-én közös nyilatkozatot írtak alá a tágabb megközelítés keretében folytatandó tevékenységek végrehajtásáról, amely részletesen leírja a Felek által a tágabb megközelítés keretében folytatandó tevékenységekhez nyújtandó hozzájárulásokat.

               (6)

               Az Európai Atomenergia-közösség és Japán kormánya közötti, a fúziós energia kutatása területén a tágabb megközelítés keretében folytatandó tevékenységek közös végrehajtásáról szóló megállapodás Bizottság általi megkötését jóvá kell hagyni,

         A KÖVETKEZŐKÉPPEN HATÁROZOTT:
   Egyetlen cikk
   (1)   A Tanács jóváhagyja az Európai Atomenergia-közösség és Japán kormánya közötti, a fúziós energia kutatása területén a tágabb megközelítés keretében folytatandó tevékenységek közös végrehajtásáról szóló megállapodás Bizottság általi, az Európai Atomenergia-közösség részéről és nevében való megkötését.
   (2)   A megállapodás szövegét csatolták e határozathoz.

      Kelt Brüsszelben, 2007. január 30-án.

            a Tanács részéről

            az elnök

         P. STEINBRÜCK

    ---documentbreak---

               21.9.2007

               HU

               Az Európai Unió Hivatalos Lapja

               L 246/34

         MEGÁLLAPODÁS
   Japán kormánya és az Európai Atomenergia-közösség között a fúziós energia kutatása területén a tágabb megközelítés keretében folytatandó tevékenységek közös végrehajtásáról
   JAPÁN KORMÁNYA és AZ EURÓPAI ATOMENERGIA-KÖZÖSSÉG (a továbbiakban: Euratom), a továbbiakban együtt: Felek,
   TEKINTETTEL a Japán kormánya és az Európai Atomenergia-közösség között a szabályozott termonukleáris fúzió terén való együttműködésről létrejött megállapodásra;
   TEKINTETTEL az ITER-ről tárgyaló felek képviselői által 2005. június 28-án, Moszkvában tartott, az ITER-ről szóló miniszteri értekezleten megfogalmazott együttes nyilatkozatra és az ahhoz csatolt „Közös dokumentum az ITER projekt befogadó fele és egyéb felei szerepköréről” című dokumentumra (a továbbiakban: közös dokumentum), amelyek meghatározzák a tágabb megközelítés keretében folytatandó tevékenységek végrehajtására vonatkozó legfontosabb elveket;
   TEKINTETTEL a japán kormány és az Euratom képviselőinek a tágabb megközelítés keretében folytatandó tevékenységek közös végrehajtásáról szóló 2006. november 22-i együttes nyilatkozatára (a továbbiakban: brüsszeli együttes nyilatkozat);
   EMLÉKEZTETVE azokra az erőfeszítésekre, amelyeket a Felek az ITER műszaki tervezése során és az ITER Nemzetközi Fúziósenergia-fejlesztési Szervezete létrehozásával az ITER projekt közös megvalósításának előkészítése érdekében tettek;
   ELISMERVE a Nemzetközi Atomenergia-ügynökség szerepét az ITER projektben, valamint a Gazdasági Együttműködési és Fejlesztési Szervezet Nemzetközi Energiaügynöksége keretében a Felek által a fúziós energia kutatása és fejlesztése terén folytatott együttműködést;
   AZZAL AZ ÓHAJJAL, hogy az ITER projekt támogatása és a békés célú fúziós energia mielőbbi valóra váltása érdekében, az ITER építési szakaszával összeegyeztethető időtartamban a tágabb megközelítés keretében közös tevékenységeket hajtsanak végre,
   A következőkben állapodtak meg:
   1.   FEJEZET
   BEVEZETÉS
   1. cikk
   Cél
   Ez a megállapodás egy olyan keretet hoz létre, amelyen belül a közös dokumentumnak megfelelően részletes eljárások és szabályok alakíthatók ki az ITER projekt támogatását és a békés célú fúziós energia mielőbbi valóra váltását célzó tágabb megközelítés keretében folytatandó tevékenységek (a továbbiakban: a tágabb megközelítés keretében folytatandó tevékenységek) közös végrehajtásához.
   2. cikk
   A tágabb megközelítés keretében folytatandó tevékenységek
   (1)   A tágabb megközelítés keretében folytatandó tevékenységek a következő három projektet foglalják magukban:

               a)

               a nemzetközi fúziósanyag-besugárzó berendezés műszaki validálására és műszaki tervezésére irányuló projekt (a továbbiakban: IFMIF/EVEDA);

               b)

               a Nemzetközi Fúziósenergia-kutatási Központtal kapcsolatos projekt (a továbbiakban: IFERC); továbbá

               c)

               a Satellite Tokamak programhoz kapcsolódó projekt.

         (2)   A közös dokumentumnak megfelelően, a brüsszeli együttes nyilatkozat alapján a tágabb megközelítés keretében folytatandó tevékenységeket az ITER építési szakaszával összeegyeztethető időtartamban kell végrehajtani.
   (3)   A tágabb megközelítés keretében folytatandó tevékenységek végrehajtására az ebben a megállapodásban meghatározott általános elvek vonatkoznak. A tágabb megközelítés keretében folytatandó tevékenységek egyes projektjeire vonatkozó egyedi elveket az e megállapodás szerves részét képező I., II. és III. melléklet határozza meg.
   2.   FEJEZET
   A TÁGABB MEGKÖZELÍTÉS KERETÉBEN FOLYTATANDÓ TEVÉKENYSÉGEK IGAZGATÁSA
   3. cikk
   A tágabb megközelítés keretében folytatandó tevékenységek operatív bizottsága
   (1)   Létrejön a tágabb megközelítés keretében folytatandó tevékenységek operatív bizottsága (a továbbiakban: operatív bizottság), amely e megállapodásnak megfelelően átfogó jelleggel irányítja és felügyeli a tágabb megközelítés keretében folytatandó tevékenységek végrehajtását.
   (2)   Az operatív bizottság munkáját a 4. cikk (1) bekezdése alapján létrehozott titkárság (a továbbiakban: titkárság) segíti.
   (3)   Az operatív bizottság jogi személy, és más államokkal és más nemzetközi szervezetekkel fennálló kapcsolataiban, valamint a Felek területén rendelkezik a feladatai teljesítéséhez és céljai eléréséhez szükséges jogképességgel.
   (4)   Az operatív bizottságba a Felek azonos számú tagot delegálnak, és a delegált tagok egyikét kijelölik küldöttségük vezetőjének.
   (5)   Az operatív bizottság évente legalább kétszer Európában és Japánban felváltva, illetve egyéb, megállapodás szerinti időpontokban és helyeken ülésezik. Az ülésen az ülést rendező fél küldöttségének vezetője elnököl. Az operatív bizottság ülését az ülés elnöke hívja össze.
   (6)   Az operatív bizottság egyhangúlag hozza döntéseit.
   (7)   Az operatív bizottság kiadásait a Felek közös megállapodás alapján viselik.
   (8)   Az operatív bizottság feladatai a következőket foglalják magukban:

               a)

               a 4. cikk (1) bekezdésének megfelelően kinevezi a titkárság személyzetét;

               b)

               a 6. cikk (1) bekezdésének megfelelően kinevezi a tágabb megközelítés keretében folytatandó tevékenységek egyes projektjeinek vezetőjét (a továbbiakban: projektvezető(k);

               c)

               a 3. fejezetben előírtaknak megfelelően jóváhagyja a tágabb megközelítés keretében folytatandó tevékenységek egyes projektjeinek projekttervét, munkaprogramját és éves jelentését (a továbbiakban: projektterv(ek), munkaprogram(ok), illetve éves jelentés(ek);

               d)

               a 6. cikk (2) bekezdésének megfelelően jóváhagyja a munkacsoportok (a továbbiakban: munkacsoportok) szervezeti felépítését;

               e)

               a 12. cikk (1) bekezdése a) pontja ii. alpontjának megfelelően évente kinevezi a Felek által természetbeni hozzájárulásuk részeként a munkacsoportok rendelkezésére bocsátott szakértőket (a továbbiakban: szakértők);

               f)

               a 25. cikkel összhangban dönt az ITER projekt közös megvalósítása érdekében az ITER Nemzetközi Fúziósenergia-fejlesztési Szervezete létrehozásáról szóló megállapodás (a továbbiakban: ITER-megállapodás) más részes felének a tágabb megközelítés keretében folytatandó tevékenységek valamely projektjében való részvételéről, és ennek alapján megköti a kérdéses féllel a részvételt szabályozó megállapodásokat és megegyezéseket; továbbá

               g)

               ellát minden olyan egyéb feladatot, amely a tágabb megközelítés keretében folytatandó tevékenységek irányításához és felügyeletéhez szükséges.

         4. cikk
   A titkárság
   (1)   Az operatív bizottság titkárságot hoz létre, amely Japánban működik. A titkárság személyzetét az operatív bizottság nevezi ki.
   (2)   A titkárság segíti az operatív bizottság munkáját. A titkárság feladatait az operatív bizottság határozza meg, és azok magukban foglalják a következő feladatokat:

               a)

               bonyolítja az operatív bizottság hivatalos kommunikációját;

               b)

               előkészíti az operatív bizottság üléseit;

               c)

               igazgatási és egyéb jelentéseket készít az operatív bizottság részére; továbbá

               d)

               az operatív bizottság döntései alapján egyéb feladatokat lát el.

         5. cikk
   A projektbizottság
   (1)   A Felek a tágabb megközelítés keretében folytatandó tevékenységek egyes projektjeihez egy-egy projektbizottságot (a továbbiakban: projektbizottság) hoznak létre.
   (2)   Az egyes projektbizottságokba a Felek azonos számú tagot delegálnak.
   (3)   Az egyes projektbizottságok évente legalább kétszer üléseznek. Ha a projektbizottság másként nem dönt, az üléseket Japánban kell megtartani. Az egyes projektbizottságok elnökét a projektbizottság tagjai közül az operatív bizottság nevezi ki.
   (4)   Az egyes projektbizottságok egyhangúlag hozzák döntéseiket.
   (5)   Az egyes projektbizottságok titkárságát a 6. cikkben előírtak szerint a megfelelő projektvezető biztosítja.
   (6)   Az egyes projektbizottságok feladatai a következőket foglalják magukban:

               a)

               ajánlásokat tesznek az érintett projektvezető által a 3. fejezettel összhangban az operatív bizottságnak benyújtandó, megfelelő projekttervekre, munkaprogramokra és éves jelentésekre;

               b)

               figyelemmel kísérik a tágabb megközelítés keretében folytatandó tevékenységek adott projektjének előrehaladását, és arról jelentéseket készítenek; továbbá

               c)

               az operatív bizottság irányításával egyéb feladatokat látnak el.

         6. cikk
   Projektvezető és munkacsoport
   (1)   Az operatív bizottság a tágabb megközelítés keretében folytatandó tevékenységek egyes projektjeihez egy-egy projektvezetőt nevez ki. A projektvezető felel az I., II. és III. mellékletben előírtaknak megfelelően a projekt végrehajtásának koordinálásáért.
   (2)   Az egyes projektvezetőket jogkörük gyakorlásában és feladataik ellátásában egy-egy munkacsoport segíti. A munkacsoportok tagjai a szakértők és az egyéb tagok, például a vendégkutatók. Az egyes munkacsoportok szervezeti felépítését a projektvezető javaslata alapján az operatív bizottság hagyja jóvá.
   (3)   A projektvezető feladatai a következőket foglalják magukban:

               a)

               a munkaprogram végrehajtása érdekében megszervezi, vezeti és felügyeli a munkacsoportot;

               b)

               a projektbizottsággal folytatott egyeztetést követően elkészíti, majd jóváhagyásra az operatív bizottság elé terjeszti a projekttervet, a munkaprogramot és az éves jelentést;

               c)

               a 17. cikkel összhangban felkéri a 7. cikk (1) bekezdésének megfelelően Japán kormánya által kijelölt végrehajtó ügynökséget (a továbbiakban: japán végrehajtó ügynökség) a munkacsoport kiadásaival kapcsolatos kifizetések folyósítására;

               d)

               ellátja az egyes felek hozzájárulásaival kapcsolatos könyvelési feladatokat;

               e)

               titkársági szolgáltatásokat nyújt a projektbizottságnak; továbbá

               f)

               beszámol a projektbizottságnak a tágabb megközelítés keretében folytatandó tevékenységek adott projektjének előrehaladásáról.

         7. cikk
   Végrehajtó ügynökségek
   (1)   A Felek egy-egy végrehajtó ügynökséget (a továbbiakban: végrehajtó ügynökség(ek) jelölnek ki, amelyek teljesítik az adott fél kötelezettségeit a tágabb megközelítés keretében folytatandó tevékenységek végrehajtásával összefüggésben, és gondoskodnak különösen a végrehajtáshoz szükséges források rendelkezésre bocsátásáról. Ha e megállapodás hatálybalépését követően sem történt meg a végrehajtó ügynökségek kijelölése, a Felek a kérdés megoldási lehetőségeiről haladéktalanul egyeztetnek egymással.
   (2)   A japán végrehajtó ügynökség elhelyezést biztosít a munkacsoportoknak, és az I., II. és III. mellékletben előírt feltételeknek megfelelően rendelkezésükre bocsátja a munkájuk végzéséhez szükséges helyszínt, ezen belül hivatali helyiségeket, javakat és szolgáltatásokat.
   (3)   A 3. cikk (1) bekezdésére is figyelemmel a japán végrehajtó ügynökség felel a működési költségekhez megegyezés szerint nyújtott, valamint az egyes munkacsoportok közös kiadásaihoz nyújtott, a vonatkozó projekttervvel és munkaprogrammal összhangban a tágabb megközelítés keretében folytatandó tevékenységek egyes projektjeihez rendelt pénzbeli hozzájárulások kezeléséért. E pénzbeli hozzájárulások kezelése céljából a japán végrehajtó ügynökség kijelöli azt a személyt, aki felel a Felek pénzbeli hozzájárulásainak kezeléséért. E személy feladatai a következőket foglalják magukban:

               a)

               felhívja a Fele(ke)t, illetve a végrehajtó ügynöksége(ke)t a projekttervekkel és a munkaprogramokkal összhangban nyújtandó pénzbeli hozzájárulás átadására; továbbá

               b)

               külön számlákat vezet a tágabb megközelítés keretében folytatandó tevékenységek egyes projektjeihez nyújtott pénzbeli hozzájárulások számára, és ezeket a számlákat, valamint a pénzbeli hozzájárulásokkal összefüggő valamennyi könyvelést, nyilvántartást és egyéb iratot e megállapodás hatályvesztését vagy megszűnését követően legalább öt évig megőrzi.

         (4)   A japán végrehajtó ügynökség megteszi mindazokat a lépéseket, amelyek a Japánban hatályos törvényi, rendeleti és közigazgatási rendelkezésekben előírt, a tágabb megközelítés keretében folytatandó tevékenységek végzéséhez megkívánt engedélyek beszerzéséhez szükségesek.
   3.   FEJEZET
   A TÁGABB MEGKÖZELÍTÉS KERETÉBEN FOLYTATANDÓ TEVÉKENYSÉGEK VÉGREHAJTÁSÁNAK ESZKÖZEI ÉS PÉNZÜGYI ELLENŐRZÉS
   8. cikk
   Projektterv
   (1)   A megfelelő projektbizottsággal folytatott konzultációt követően, minden évben legkésőbb március 31-ig, az egyes projektvezetők a tágabb megközelítés keretében folytatandó tevékenységek adott projektjére vonatkozó projekttervet nyújtanak be jóváhagyás céljából az operatív bizottságnak.
   (2)   A projektterv a projekt teljes időtartamára vonatkozik, és azt rendszeresen naprakésszé kell tenni. A projektterv:

               a)

               az elért eredmények fényében felvázolja a tevékenységek általános tervét, beleértve a projekt megvalósításának időbeli ütemezését és legfontosabb mérföldköveit; továbbá

               b)

               teljes áttekintést nyújt a projekt végrehajtásához nyújtott és a jövőben nyújtandó hozzájárulásokról.

         9. cikk
   Munkaprogram
   A megfelelő projektbizottsággal folytatott konzultációt követően, minden évben legkésőbb október 31-ig, az egyes projektvezetők jóváhagyás céljából benyújtják az operatív bizottságnak a tágabb megközelítés keretében folytatandó tevékenységek adott projektjének a következő évre vonatkozó éves munkaprogramját. A munkaprogram tartalmazza a vonatkozó projektterv részleteit, és programszerűen leírja az elvégzendő tevékenységeket, beleértve a célokat, a tervezést, a közös kiadásokat és a Felek által nyújtandó hozzájárulásokat.
   10. cikk
   Éves jelentés
   (1)   Az egyes projektvezetők minden évben legkésőbb március 31-ig jóváhagyás céljából éves jelentést nyújtanak be az operatív bizottságnak, amely jelentés tartalmazza a tágabb megközelítés keretében folytatandó tevékenységek adott projektjének végrehajtása során elvégzett valamennyi tevékenységet, valamint tartalmazza a projekt céljára a Felek által nyújtott hozzájárulások és a 7. cikk (3) bekezdésével összhangban a japán végrehajtó ügynökség által folyósított kifizetések összesítését. Az operatív bizottság jóváhagyását követően a projektvezető az éves jelentést az operatív bizottság esetleges észrevételeivel együtt továbbítja a Feleknek és a végrehajtó ügynökségeknek.
   (2)   A japán végrehajtó ügynökség a projektvezetők rendelkezésére bocsátja mindazokat az adatokat, amelyek szükségesek az egyes projektek céljaira a Felek által nyújtott hozzájárulások és a japán végrehajtó ügynökség által folyósított kifizetések összesítéséhez.
   (3)   A 8–10. cikkben előírt projektterveket, munkaprogramokat és éves jelentéseket, valamint minden más, a tágabb megközelítés keretében folytatandó tevékenységek végrehajtásával összefüggő alapvető dokumentumot angol nyelven kell elkészíteni.
   11. cikk
   Pénzügyi ellenőrzés
   E megállapodás időtartama alatt, valamint e megállapodás hatályvesztését vagy megszűnését követően öt éven belül bármely fél bármikor kezdeményezheti a tágabb megközelítés keretében folytatandó tevékenységek céljára a japán végrehajtó ügynökség által vezetett külön számlák dokumentumok alapján történő, helyszíni pénzügyi ellenőrzését. A pénzügyi ellenőrzéshez a szükséges és megfelelő mértékben rendelkezésre kell bocsátani a tágabb megközelítés keretében folytatandó tevékenységekkel összefüggésben a végrehajtó ügynökségek és a projektvezetők által vezetett valamennyi könyvelést, nyilvántartást és egyéb iratot.
   4.   FEJEZET
   FORRÁSOK
   12. cikk
   Általános elvek
   (1)   A tágabb megközelítés keretében folytatandó tevékenységek végrehajtásának forrásai a következőket foglalják magukban:

               a)

               természetbeni hozzájárulások, amelyeket a Felek a brüsszeli együttes nyilatkozatban és az ahhoz csatolt dokumentumokban említett műszaki leírással és feltételekkel összhangban nyújtanak, és amelyek a következőket foglalják magukban:

                           i.

                           meghatározott összetevők, berendezések, anyagok, valamint egyéb javak és szolgáltatások; továbbá

                           ii.

                           a Felek által az operatív bizottság általi kinevezést követően a munkacsoportok rendelkezésére bocsátott szakértők, valamint a Felek által az operatív bizottság általi kinevezést követően a titkárság rendelkezésére bocsátott személyzet; továbbá

               b)

               pénzbeli hozzájárulások, amelyeket a Felek a brüsszeli együttes nyilatkozatban és az ahhoz csatolt dokumentumokban említett feltételeknek megfelelően nyújtanak.

         (2)   Az egyes felek törvényi, rendeleti és közigazgatási rendelkezéseire is figyelemmel a brüsszeli együttes nyilatkozathoz csatolt „Értékbecslések és a hozzájárulások felosztása a Felek között” című dokumentum az operatív bizottság döntésével évente naprakésszé tehető.
   13. cikk
   Adók
   (1)   A Felek engedélyezik, hogy területükre és területükről az e megállapodás végrehajtásához szükséges áruk vámmentesen be- és kivihetők legyenek, továbbá gondoskodnak arról, hogy ezek az áruk mentesek legyenek a vámhatóságok által beszedett valamennyi egyéb adó és járulék, valamint a behozatali tilalmak és korlátozások alól. E bekezdés rendelkezéseit a szóban forgó áruk származási országára tekintet nélkül kell alkalmazni.
   (2)   A 12. cikk (1) bekezdése a) pontjának ii. alpontjával összhangban természetbeni hozzájárulásként az operatív bizottság általi kinevezést követően a Felek által a munkacsoportok rendelkezésére bocsátott szakértők és a titkárság rendelkezésére bocsátott személyzet tagjai a másik Fél területén mentesek a fizetésre, a munkabérre és a járandóságokra kivetett adók alól.
   14. cikk
   A természetbeni hozzájárulásra vonatkozó szabályok
   (1)   Minden egyes természetbeni hozzájárulásra vonatkozóan a végrehajtó ügynökségek az illetékes projektvezető egyetértésével beszerzési megállapodást kötnek (a továbbiakban: beszerzési megállapodás).
   (2)   A beszerzési megállapodás tartalmazza a nyújtandó hozzájárulások részletes műszaki leírását, beleértve a műszaki előírásokat, az ütemezést, a végrehajtás mérföldköveit, a kockázatértékeléseket, az eredményeket és az elfogadási kritériumokat, továbbá meghatározza azokat a szabályokat, amelyeknek megfelelően az érintett projektvezető a természetbeni hozzájárulások teljesítése tekintetében műszaki felügyeleti jogkört gyakorol. A beszerzési megállapodás meghatározza különösen az alábbiakat:

               a)

               az egyes természetbeni hozzájárulások megállapított értéke;

               b)

               a végrehajtó ügynökségek és a projektvezető feladat- és jogköre;

               c)

               a beszerzési eljárás;

               d)

               a mérföldkövek és az eredmények elérésének elismerésére vonatkozó ütemezés és feltételek;

               e)

               a minőségbiztosítási intézkedések alkalmazása;

               f)

               az érintett projektvezető, a végrehajtó ügynökségek és az eredmények megvalósításában részt vevők egymás közötti kapcsolatai és felügyeleti eljárásai;

               g)

               a beszerzés feltételeinek módosítására vonatkozó eljárások, amennyiben ez a módosítás érintheti a költségeket, az ütemezést és a teljesítést; továbbá

               h)

               a végleges eredmények elfogadása és a tulajdonjog esetleges átszállása.

         (3)   A 7. cikk (1) bekezdésének megfelelően az Euratom által kijelölt végrehajtó ügynökség (a továbbiakban: európai végrehajtó ügynökség) természetbeni hozzájárulásaként nyújtandó összetevők tulajdonjoga akkor száll át a japán végrehajtó ügynökségre, amikor azokat az érintett projektvezető és a japán végrehajtó ügynökség a munkavégzés helyszínén elfogadja. A japán végrehajtó ügynökség felel az európai végrehajtó ügynökség hozzájárulásaként nyújtott összetevőknek az érkezési kikötőből a munkavégzés helyszínére történő szállításáért.
   (4)   A szakértők és a titkárság személyzete tekintetében a beszerzési megállapodás kirendelési megállapodás formáját ölti. A szakértők és a titkárság személyzetének tagjai tekintetében a megállapított érték a brüsszeli együttes nyilatkozathoz csatolt „Értékbecslések és a hozzájárulások felosztása a Felek között” című dokumentumban említetteknek felel meg, és az operatív bizottság által szükség szerint időről időre naprakésszé tehető.
   (5)   Az egyes felek felelnek az általuk rendelkezésre bocsátott szakértők és titkársági személyzet munkabérének, biztosításának és egyéb juttatásainak biztosításáért, és eltérő megállapodás hiányában maguk fizetik az érintett személyek utazási és lakhatási költségeit. A munkacsoportokat és/vagy a titkárságot befogadó fél gondoskodik a szakértők és a titkársági személyzet, valamint családtagjaik elszállásolásáról. A munkacsoportokat és/vagy a titkárságot befogadó fél megteszi továbbá mindazokat a szükséges intézkedéseket, amelyek megkönnyítik a szakértők és a titkársági személyzet, valamint családtagjaik belépését az adott fél területére, és felkéri végrehajtó ügynökségét, hogy az tegyen meg minden tőle telhetőt annak érdekében, hogy a szakértők és a titkársági személyzet tagjai a velük szemben, feladataik ellátásával összefüggésben indított esetleges jogi eljárásokban megfelelő jogi és fordítási szolgáltatásokban részesüljenek. A szakértők és a titkárság személyzetének tagjai a másik fél területén végzett feladataik teljesítése során kötelesek betartani a befogadó létesítményben hatályos vagy a kirendelési megállapodásban meghatározott általános és különös munkavégzési szabályokat és biztonsági előírásokat.
   15. cikk
   A felosztás kiigazítása
   Ha előre nem látott körülmények szükségessé teszik, a tágabb megközelítés keretében folytatandó tevékenységek valamely projektjére vonatkozóan bármely fél javasolhatja a hozzájárulások felosztásának módosítását. A javaslat alapján az érintett projektvezető az érintett projektbizottsággal egyeztetve javaslatot tesz az operatív bizottságnak a források felosztásának módosítására úgy, hogy a projekt teljes költségvetése és a Felek által nyújtott hozzájárulások projekten belüli általános egyensúlya változatlan marad.
   16. cikk
   Pénzbeli hozzájárulás
   Az európai végrehajtó ügynökség minden befizetését euróban teljesíti. A japán végrehajtó ügynökség minden befizetését japán jenben teljesíti.
   17. cikk
   A munkacsoportok közös kiadásai
   Az egyes munkacsoportok közös kiadásait a 7. cikk (3) bekezdésének megfelelően a japán végrehajtó ügynökség folyósítja. E célból a japán végrehajtó ügynökség a vonatkozó munkaprogramban előírt értékhatárokon belül köteles az illetékes projektvezető kérése szerint eljárni.
   5.   FEJEZET
   INFORMÁCIÓK ÉS SZELLEMI TULAJDON
   18. cikk
   Az információk terjesztése, felhasználása és védelme
   (1)   E fejezet alkalmazásában:

               a)

               „információk”: rajzok, tervek, számítások, jelentések és egyéb dokumentumok, dokumentált adatok vagy kutatási és fejlesztési módszerek, találmányokról és felfedezésekről készült leírások, tekintet nélkül arra, hogy részesülhetnek-e jogvédelemben; továbbá

               b)

               „üzleti titoknak minősülő információk”: know-how-t, üzleti titkot vagy műszaki, kereskedelmi vagy pénzügyi információt tartalmazó olyan információk,

                           i.

                           amelyeket tulajdonosuk titkosan kezel;

                           ii.

                           amelyek nem közismertek és más forrásból nyilvánosan nem hozzáférhetők;

                           iii.

                           amelyeket tulajdonosuk korábban titoktartási kötelezettségvállalás nélkül nem tett mások számára hozzáférhetővé; továbbá

                           iv.

                           amelyekhez a fogadó fél titoktartási kötelezettségvállalás nélkül nem férhet hozzá.

         (2)   E fejezet rendelkezéseire is figyelemmel a Felek támogatják az e megállapodás végrehajtása során keletkező információk minél szélesebb körű terjesztését.
   (3)   E fejezet rendelkezéseire is figyelemmel a munkacsoportok tagjai által, e megállapodás keretében végzett feladataik végrehajtása során létrehozott információkat ingyenesen hozzáférhetővé kell tenni a Felek számára azzal a céllal, hogy azokat a fúzió mint békés célú energiaforrás kutatásában és fejlesztésében felhasználhassák.
   (4)   E fejezet rendelkezéseire is figyelemmel mindegyik fél jogosult arra, hogy nem kizárólagos, visszavonhatatlan és jogdíjmentes engedélyt kapjon azon tudományos és műszaki tartalmú folyóiratcikkek, jelentések és könyvek fordítására, sokszorosítására és nyilvános terjesztésére, amelyek közvetlenül e megállapodás végrehajtása során keletkeztek. Az e fejezet rendelkezései szerint létrejött, szerzői jogi oltalom alatt álló művek nyilvánosan terjesztett példányainak mindegyikén fel kell tüntetni a mű szerzőinek nevét, kivéve akkor, ha valamelyik szerző kifejezetten kéri neve elhagyását.
   (5)   E fejezet rendelkezéseire is figyelemmel a valamely végrehajtó ügynökség személyzete által, e megállapodás keretében végzett feladataik végrehajtása során létrehozott információkat ingyenesen hozzáférhetővé kell tenni a munkacsoportok és minden fél számára azzal a céllal, hogy azokat a fúzió mint békés célú energiaforrás kutatásában és fejlesztésében felhasználhassák.
   (6)   A végrehajtó ügynökség vagy a projektvezető kezdeményezésére az e megállapodás alapján rájuk háruló feladat végrehajtásáról kötött esetleges szerződésnek olyan rendelkezéseket kell tartalmaznia, amelyek lehetővé teszik, hogy a Felek teljesítsék az e megállapodásból fakadó kötelezettségeiket.
   (7)   A Felek – törvényi, rendeleti és közigazgatási rendelkezéseikre, valamint harmadik felekkel szemben fennálló kötelezettségeikre és e fejezet rendelkezéseire is figyelemmel – minden tőlük telhetőt megtesznek annak érdekében, hogy ingyenesen a munkacsoportok és a végrehajtó ügynökségek rendelkezésére bocsássanak minden olyan, birtokukban lévő információt, amelyre ez utóbbiaknak az e megállapodás keretében végzett feladataik végrehajtásához szükségük van.
   (8)   Az üzleti titoknak minősülő, e megállapodás végrehajtásával összefüggésben más rendelkezésére bocsátott információkat akként megfelelően meg kell jelölni, és továbbításukat titoktartási megállapodás alapján kell végezni. Az említett információkat a címzett e megállapodás végrehajtása érdekében használja fel, és az említett megállapodásban előírt mértékben megőrzi azok titkosságát.
   19. cikk
   Szellemi tulajdon
   (1)   E megállapodás alkalmazásában a „szellemi tulajdon” fogalommeghatározása megegyezik a Szellemi Tulajdon Világszervezetének létrehozásáról szóló, 1967. július 14-i stockholmi egyezmény 2. cikkében foglalt fogalommeghatározással. A Felek – törvényi, rendeleti és közigazgatási rendelkezéseikkel összhangban – biztosítják, hogy a másik fél hozzájuthasson az e fejezettel összhangban őt megillető, szellemi tulajdonhoz fűződő jogokhoz. A fejezet nem módosítja vagy sérti a jogoknak a Felek és állampolgáraik közötti megoszlását. Azt a kérdést, hogy a szellemi tulajdonnal kapcsolatos jogok a Felet vagy annak állampolgárait illetik-e meg, az alkalmazandó törvényi, rendeleti és közigazgatási rendelkezéseikkel összhangban az érintettek maguk között döntik el.
   (2)   Ha a munkacsoportok tagjai e megállapodás végrehajtásával összefüggésben oltalom alá helyezhető tartalmat hoznak létre, az érintett projektvezető erről haladéktalanul tájékoztatja az operatív bizottságot, és egyúttal ajánlást tesz arra, hogy mely országokban érdemes a kérdéses szellemi tulajdont oltalom alá helyeztetni. A Felek, végrehajtó ügynökségük és az általuk a munkacsoportok rendelkezésére bocsátott tagok ugyanakkor jogosultak megszerezni az adott fél területére vonatkozóan minden, a kérdéses szellemi tulajdonhoz kapcsolódó jogot, jogosultságot és érdekeltséget. Arról, hogy a szóban forgó szellemi tulajdont kell-e és miképpen kell harmadik országokban oltalom alá helyeztetni, az operatív bizottság dönt. Minden olyan esetben, ha valamelyik fél, végrehajtó ügynöksége vagy az általa a munkacsoportok rendelkezésére bocsátott tag egy szellemi tulajdonhoz kapcsolódóan oltalmat nyer, az említett fél gondoskodik arról, hogy a munkacsoportok ezt a szellemi tulajdont feladataik ellátása során szabadon felhasználhassák.
   (3)   Ha valamely végrehajtó ügynökség e megállapodásból fakadó feladatának ellátása során szellemi tulajdont hoz létre, akkor a kérdéses végrehajtó ügynökség szerinti fél, a végrehajtó ügynökség vagy a végrehajtó ügynökség személyzete az alkalmazandó törvényi, rendeleti és közigazgatási rendelkezéseikkel összhangban jogosult megszerezni a szóban forgó szellemi tulajdonhoz fűződő minden jogot, jogosultságot és érdekeltséget. Az említett végrehajtó ügynökség szerinti fél gondoskodik arról, hogy a munkacsoportok tagjai az adott szellemi tulajdont a munkacsoportok feladatainak ellátása során szabadon felhasználhassák, továbbá hogy a másik fél visszavonhatatlan, nem kizárólagos, jogdíjmentes engedélyt kapjon – a továbbengedélyezés jogát is ideértve – a fúzió mint békés célú energiaforrás kutatására és fejlesztésére.
   (4)   Ha a valamely végrehajtó ügynökségen keresztül rendelkezésre bocsátott személyzet a másik fél végrehajtó ügynökségében dolgozva szellemi tulajdont hoz létre, akkor a vonatkozó jogszabályokra is figyelemmel:

               a)

               a fogadó fél, végrehajtó ügynöksége vagy annak személyzete az említett szellemi tulajdonnal kapcsolatban jogosult megszerezni minden jogot, jogosultságot és érdekeltséget saját területére és harmadik országok területére vonatkozóan; továbbá

               b)

               a küldő fél, végrehajtó ügynöksége és annak személyzete az adott szellemi tulajdonnal kapcsolatban jogosult megszerezni minden jogot, jogosultságot és érdekeltséget saját területére vonatkozóan.

         (5)   A Felek – az alkalmazandó törvényi, rendeleti és közigazgatási rendelkezések alapján a feltalálókat és a szerzőket megillető jogok sérelme nélkül – az e megállapodás végrehajtásához szükséges mindent lépést megtesznek annak érdekében, hogy az említett feltalálókkal és szerzőkkel, saját végrehajtó ügynökségük személyzetét is beleértve, együttműködést alakítsanak ki. A Felek törvényi, rendeleti és közigazgatási rendelkezéseiknek megfelelően gondoskodnak a díjak és költségtérítések az említett feltalálóknak és szerzőknek történő kifizetéséről.
   (6)   A (2)–(4) bekezdés ellenére, ha bármelyik fél úgy dönt, hogy nem él azzal a jogával, hogy valamely országban vagy régióban egy adott szellemi tulajdont oltalom alá helyeztet, akkor erről értesíti a másik felet, és ebben az esetben a másik fél jogosult a kérdéses oltalom elnyerésére.
   20. cikk
   Hatályvesztés vagy megszüntetés
   Az e fejezet alapján a Felekre ruházott jogok és kötelezettségek e megállapodás hatályvesztése vagy megszüntetése után – az alkalmazandó törvényi, rendeleti és közigazgatási rendelkezésekkel összhangban – fennmaradnak.
   6.   FEJEZET
   ZÁRÓ RENDELKEZÉSEK
   21. cikk
   Hatálybalépés
   Ez a megállapodás azon a napon lép hatályba, amikor a Felek diplomáciai jegyzékváltás útján értesítik egymást arról, hogy lefolytatták az e megállapodás hatálybalépéséhez szükséges belső eljárásukat.
   22. cikk
   Időbeli hatály és megszűnés
   (1)   Ez a megállapodás tíz évig, majd ezt követően mindaddig hatályban marad, amíg bármelyik fél – a tízéves határozott időtartam lejártakor vagy azt követően bármikor – a másik felet, legalább hat hónapos felmondási határidővel, a megállapodás felmondására vonatkozó szándékáról írásban nem értesíti.
   (2)   Ez a megállapodás a határozott időtartam lejárta előtt csak akkor szüntethető meg, ha:

               a)

               erről a Felek kölcsönösen megegyeznek;

               b)

               az ITER-megállapodás megszűnik; vagy

               c)

               bármelyik fél megszűnik részes fele lenni az ITER-megállapodásnak.

         (3)   E megállapodás megszűnése nem érinti a megállapodás alapján kötött megállapodások érvényességét és időbeli hatályát, sem az 5. fejezet alapján létrejött konkrét jogokat és kötelezettségeket.
   23. cikk
   Módosítás
   A Felek bármelyik fél kérésére konzultálnak egymással a megállapodás módosításának szükségességéről, és megállapodhatnak a módosításról. A módosítás azon a napon lép hatályba, amikor a Felek diplomáciai jegyzékváltás útján értesítik egymást arról, hogy lefolytatták a módosítás hatálybalépéséhez szükséges belső eljárásukat.
   24. cikk
   Vitarendezés
   Az e megállapodás értelmezésével vagy végrehajtásával kapcsolatos bármely kérdést vagy vitát a Felek egyeztetés és tárgyalás útján rendezik.
   25. cikk
   Az ITER-megállapodás egyéb részes feleinek részvétele
   Abban az esetben, ha az ITER-megállapodás valamely egyéb részes fele kifejezi abbéli szándékát, hogy részt vegyen a tágabb megközelítés keretében folytatandó tevékenységek valamelyik projektjében, akkor az érintett projektvezető a projektbizottsággal folytatott konzultációt követően javaslatot nyújt be az operatív bizottságnak az adott félnek az adott projektben történő részvételére vonatkozó feltételekről. Az operatív bizottság a projektvezető javaslata alapján dönt a kérdéses fél részvételéről, és miután a Felek a részvételt belső eljárásaik lezárása után jóváhagyták, a kérdéses féllel a részvétel tárgyában megállapodásokat és megegyezéseket köthet.
   26. cikk
   Az Euratom tekintetében történő alkalmazás
   Az Euratom-ot létrehozó szerződéssel összhangban ezt a megállapodást az említett szerződés területi hatályának megfelelő területen kell alkalmazni. Az említett szerződéssel és más vonatkozó megállapodásokkal összhangban ezt a megállapodást alkalmazni kell továbbá a Svájci Államszövetségre is, amely teljes jogú társult harmadik államként részt vesz az Euratom fúziós programjában.

      A FENTIEK HITELÉÜL a Japán kormánya, illetve az Európai Atomenergia-közösség által kellően felhatalmazott alulírottak aláírták ezt a megállapodást.
      Kelt Tokyoban, 2007. február 5-én, két példányban, angol és japán nyelven, amely szövegek mindegyike egyaránt hiteles.

            az Európai Atomenergia-közösség részéről

         H. RICHARDSON

            Japán kormánya részéről

         T. ASO

   I. MELLÉKLET
   IFMIF/EVEDA
   1. cikk
   Cél
   (1)   A Felek – e megállapodásra, valamint törvényi, rendeleti és közigazgatási rendelkezéseikre is figyelemmel – műszaki validálási és műszaki tervezési tevékenységet (a továbbiakban: EVEDA) végeznek a nemzetközi fúziósanyag-besugárzó berendezés (a továbbiakban: IFMIF) teljes mértékben integrált műszaki tervének létrehozása, az IFMIF építéséről, üzemeltetéséről, hasznosításáról és leszereléséről a jövőben meghozandó döntések alátámasztásához szükséges adatok előállítása, valamint az IFMIF egyes alrendszerei folyamatos és stabil üzemének validálása céljából.
   (2)   A tevékenység elvégzését követően a Felek a létrehozott tervet és az előállított adatokat tervezési záró jelentésben rögzítik, amelyet a projektbizottsággal való egyeztetést követően a projektvezető által tett javaslat alapján az operatív bizottság hagy jóvá, és amelyet ezután akár nemzetközi együttműködési programban, akár saját hazai programokban való felhasználás céljából a Felek rendelkezésére kell bocsátani.
   2. cikk
   Tárgy
   (1)   A melléklet 1. cikkében előírt célok valóra váltása érdekében a következő feladatokat kell elvégezni:

               a)

               létre kell hozni az IFMIF műszaki tervét, ennek részeként:

                           i.

                           az IFMIF, ezen belül a három fő alrendszer (a részecskegyorsító, a céllétesítmény és a vizsgálólétesítmény), az épületek (köztük a besugárzást követő vizsgálatoknak helyt adó melegkamrák), a kiegészítő rendszerek és a biztonsági rendszerek teljes leírását;

                           ii.

                           a komponensek, az alrendszerek és az épületek teljes tervét, különös figyelemmel kapcsolataikra és együttműködésükre;

                           iii.

                           a beszállítás, az építés, a szerelés, a vizsgálatok és az üzembe helyezés tervezett ütemezését, továbbá a humán erőforrásokkal és a pénzügyi forrásokkal kapcsolatos követelmények tervét; továbbá

                           iv.

                           a komponensekre vonatkozó műszaki leírásokat, amelyek alapján ajánlattételi felhívások írhatók ki az építés megkezdéséhez szükséges elemek beszerzése érdekében;

               b)

               fel kell állítani az IFMIF telephelyével szemben támasztott követelményeket, és el kell végezni a szükséges biztonsági és környezeti elemzéseket;

               c)

               javaslatot kell tenni az IFMIF üzemeltetési, hasznosítási és leszerelési programjára és a kapcsolódó becsült költség-, humánerőforrás- és ütemezési igényekre; továbbá

               d)

               validálni kell az a)–c) pontban előírt feladatok teljesítéséhez szükséges kutatási és fejlesztési tevékenységeket, ezen belül:

                           i.

                           a két részecskegyorsító közül az egyik kis energiájú részének prototípusára, valamint első nagy energiájú részére – különösen ezek nagyfrekvenciás tápegységeire, generátoraira és kiegészítő berendezéseire – irányuló tervezési, építési és szerelési munkálatokat, továbbá együttes sugárvizsgálatuk elvégzését;

                           ii.

                           a céllétesítmény és a vizsgálólétesítmény műszaki megvalósíthatóságának kimutatásához szükséges modellek tervezését, gyártását és vizsgálatát; továbbá

                           iii.

                           a részecskegyorsító prototípusát és kiegészítő berendezéseit befogadó épületek építését.

         (2)   Az (1) bekezdésben előírt feladatok végrehajtását a projekttervben és a munkaprogramokban részletesebben meg kell határozni.
   3. cikk
   Helyszín
   Az IFMIF/EVEDA helyszíne Rokkasho, Aomori Prefektúra.
   4. cikk
   Források
   A Felek a brüsszeli együttes nyilatkozatban és az ahhoz csatolt dokumentumokban említettek szerint biztosítják az IFMIF/EVEDA végrehajtásához szükséges forrásokat.
   5. cikk
   Időtartam
   Az IFMIF/EVEDA időtartama hat év, amely időtartam az operatív bizottság döntésével meghosszabbítható.
   6. cikk
   A részecskegyorsító egyes komponenseinek tulajdonjoga
   E megállapodás 14. cikkének (3) bekezdése ellenére az európai végrehajtó ügynökség megtartja a részecskegyorsító prototípusának ezen cikkben meghatározott, általa természetbeni hozzájárulásként nyújtott komponenseinek tulajdonjogát, és vállalja, hogy a részecskegyorsító prototípusának szétszerelése után ezeket a komponenseket visszaszállítja:

               a)

               injektor;

               b)

               nagyfrekvenciás tápegységek, generátorok és kiegészítő berendezéseik; továbbá

               c)

               vezérlőrendszer.

         II. MELLÉKLET
   IFERC
   1. cikk
   Cél
   A Felek – e megállapodásra, valamint törvényi, rendeleti és közigazgatási rendelkezéseikre is figyelemmel – az IFERC keretében kutatási és fejlesztési tevékenységet végeznek azzal a céllal, hogy hozzájáruljanak az ITER projekthez, és előmozdítsák egy jövőbeni demonstrációs erőművi reaktor (a továbbiakban: DEMO) lehetőség szerint mielőbbi megvalósítását.
   2. cikk
   Tárgy
   A melléklet 1. cikkében előírt célok valóra váltása érdekében a következő feladatokat kell elvégezni:

               a)

               részt kell venni a DEMO Tervezési Kutatási és Fejlesztési Koordinációs Központja által végzett, a DEMO tervezési alapelveinek kidolgozására irányuló tevékenységben, ennek részeként:

                           i.

                           szemináriumok és más találkozók szervezésében;

                           ii.

                           a tudományos és technológiai információk rendelkezésre bocsátásában és cseréjében;

                           iii.

                           a DEMO előtervezésében; továbbá

                           iv.

                           a DEMO technológiáival összefüggő kutatási és fejlesztési tevékenységekben;

               b)

               részt kell venni a Számítógépes Szimulációs Központ tevékenységében, ennek keretében olyan szuperszámítógépet kell a Központ rendelkezésére bocsátani és hasznosítani, amellyel nagyméretű szimulációk végezhetők a fúziós plazmákra vonatkozó kísérleti adatok elemzése, az ITER üzemi forgatókönyveinek elkészítése, az ITER létesítményei működési jellemzőinek előrejelzése és a DEMO tervezéséhez való hozzájárulás céljából; továbbá

               c)

               részt kell venni az ITER Távoli Kísérleti Központja tevékenységében azzal a céllal, hogy minél több kutató bekapcsolódhasson az ITER-ben folyó kísérletekbe; ennek keretében olyan távoli kísérleti technikákat kell kidolgozni, amelyek lehetővé teszik a meglévő gépekben, például a III. melléklet 1. cikkében előírt továbbfejlesztett szupravezetős tokamakban folytatott égő tokamakplazma-vizsgálatokban történő részvételt.

         3. cikk
   Helyszín
   Az IFERC helyszíne Rokkasho, Aomori Prefektúra.
   4. cikk
   Források
   A Felek a brüsszeli együttes nyilatkozatban és az ahhoz csatolt dokumentumokban említettek szerint biztosítják az IFERC végrehajtásához szükséges forrásokat.
   5. cikk
   Időtartam
   Az IFERC időtartama tíz év, amely időtartam az operatív bizottság döntésével meghosszabbítható.
   6. cikk
   A szuperszámítógép-rendszerek szállításának részletes szabályai és tulajdonjogának esetleges átszállása
   E megállapodás 14. cikkének (3) bekezdése ellenére a szuperszámítógép-rendszerek szállításának részletes szabályairól és tulajdonjogának esetleges átszállásáról a projekttervnek megfelelően az operatív bizottság határoz.
   III. MELLÉKLET
   A SATELLITE TOKAMAK PROGRAM
   1. cikk
   Cél
   (1)   A Felek – e megállapodásra, valamint törvényi, rendeleti és közigazgatási rendelkezéseikre is figyelemmel – végrehajtják a Satellite Tokamak elnevezésű programot (a továbbiakban: Satellite Tokamak program). A Felek a program keretében:

               a)

               részt vesznek a japán végrehajtó ügynökség tulajdonában lévő kísérleti tokamakberendezés továbbfejlesztett szupravezetős tokamakká (a továbbiakban: továbbfejlesztett szupravezetős tokamak) való átalakításában; továbbá

               b)

               részt vesznek annak hasznosításában azzal a céllal, hogy az ITER-rel és a DEMO-val összefüggő alapvető fizikai problémák kutatása révén támogassák az ITER hasznosítását és a DEMO érdekében végzendő kutatást.

         (2)   A továbbfejlesztett szupravezetős tokamakot a Satellite Tokamak program és a japán nemzeti program alapján kell felépíteni és hasznosítani. A továbbfejlesztett szupravezetős tokamak hasznosításán a Satellite Tokamak program és a japán nemzeti program egyenlő mértékben osztozik.
   2. cikk
   Tárgy
   (1)   A melléklet 1. cikkében előírt célok valóra váltása érdekében a következő feladatokat kell elvégezni:

               a)

               az építés szakaszában: a továbbfejlesztett szupravezetős tokamak komponenseinek és rendszereinek tervezését és gyártását, valamint a továbbfejlesztett szupravezetős tokamak összeszerelését; továbbá

               b)

               a hasznosítás szakaszában: a Satellite Tokamak program keretében elvégzendő kísérletek tervezését és végrehajtását.

         (2)   Az (1) bekezdésben előírt feladatok végrehajtását a projekttervben és a munkaprogramokban részletesebben meg kell határozni, a következők alapján:

               a)

               az előtervezésről szóló jelentést, amely tartalmazza különösen a Felek által a Satellite Tokamak program végrehajtása érdekében rendelkezésre bocsátandó komponensek funkcionális leírását, a japán végrehajtó ügynökség készíti el, majd a Felek felülvizsgálják és elfogadják;

               b)

               az egyes végrehajtó ügynökségek készítik el azoknak a komponenseknek a részletes tervét, amelyeket természetbeni hozzájárulásként maguk bocsátanak rendelkezésre;

               c)

               a japán végrehajtó ügynökség felel a továbbfejlesztett szupravezetős tokamak egyes komponenseinek együttműködéséért, valamint a berendezés egészének összeszereléséért és üzemeltetéséért; továbbá

               d)

               az Euratom méltányos feltételekkel jogosult részt venni a továbbfejlesztett szupravezetős tokamak hasznosításában.

         3. cikk
   Helyszín
   A Satellite Tokamak program helyszíne Naka, Ibaraki Prefektúra.
   4. cikk
   Források
   A Felek a brüsszeli együttes nyilatkozatban és az ahhoz csatolt dokumentumokban említettek szerint biztosítják a Satellite Tokamak program végrehajtásához szükséges forrásokat.
   5. cikk
   Időtartam
   A Satellite Tokamak program időtartama tíz év, amelyből három évet az üzembe helyezésre és az üzemeltetésre kell fordítani; az időtartam az operatív bizottság döntésével meghosszabbítható.


title: Az Európai Parlament (EU, Euratom) 2017/1612 határozata (2017. április 27.) az Európai Kutatási Tanács Végrehajtó Ügynöksége 2015-ös pénzügyi évre szóló költségvetésének végrehajtására vonatkozó mentesítésről

text:
               29.9.2017

               HU

               Az Európai Unió Hivatalos Lapja

               L 252/107

         AZ EURÓPAI PARLAMENT (EU, Euratom) 2017/1612 HATÁROZATA
   (2017. április 27.)
   az Európai Kutatási Tanács Végrehajtó Ügynöksége 2015-ös pénzügyi évre szóló költségvetésének végrehajtására vonatkozó mentesítésről
   AZ EURÓPAI PARLAMENT,

               —

               tekintettel az Európai Unió 2015-ös pénzügyi évre vonatkozó általános költségvetésére (1),

               —

               tekintettel az Európai Unió 2015-ös pénzügyi évre vonatkozó összevont éves beszámolójára (COM(2016) 475 – C8-0269/2016) (2),

               —

               tekintettel az Európai Kutatási Tanács Végrehajtó Ügynöksége 2015-ös pénzügyi évre vonatkozó végleges éves beszámolójára (3),

               —

               tekintettel a Bizottság által a 2014. évi mentesítés nyomon követéséről készített jelentésre (COM(2016) 674) és az ezt kísérő bizottsági szolgálati munkadokumentumokra (SWD(2016) 338 és SWD(2016) 339),

               —

               tekintettel a Bizottságnak a 2015-ben elvégzett belső ellenőrzésekről szóló, a mentesítésért felelős hatóság számára készített éves jelentésére (COM(2016) 628) és az ahhoz csatolt bizottsági belső munkadokumentumra (SWD(2016) 322),

               —

               tekintettel a Számvevőszéknek az Európai Kutatási Tanács Végrehajtó Ügynöksége 2015-ös pénzügyi évre vonatkozó éves beszámolójáról szóló jelentésére, az ügynökség válaszával együtt (4),

               —

               tekintettel a Számvevőszéknek a 2015-ös pénzügyi évre vonatkozóan az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló, az Európai Unió működéséről szóló szerződés 287. cikke szerinti megbízhatósági nyilatkozatára (5),

               —

               tekintettel a Tanács által a 2015-ös pénzügyi évre vonatkozó költségvetés végrehajtása tekintetében a végrehajtó ügynökségek számára adandó mentesítésről szóló, 2017. február 21-i ajánlásra (05874/2017 – C8-0038/2017),

               —

               tekintettel az Európai Unió működéséről szóló szerződés 317., 318. és 319. cikkére,

               —

               tekintettel az Európai Atomenergia-közösséget létrehozó szerződés 106a. cikkére,

               —

               tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (6) és különösen annak 62., 164., 165. és 166. cikkére,

               —

               tekintettel a közösségi programok igazgatásában bizonyos feladatokkal megbízott végrehajtó hivatalokra vonatkozó alapszabály megállapításáról szóló, 2002. december 19-i 58/2003/EK tanácsi rendeletre (7) és különösen annak 14. cikke (3) bekezdésére,

               —

               tekintettel a közösségi programok igazgatásában bizonyos feladatokkal megbízott végrehajtó hivatalokra vonatkozó alapszabály megállapításáról szóló 58/2003/EK tanácsi rendelet alkalmazásában a végrehajtó hivatalok pénzügyi szabályzásáról szóló, 2004. szeptember 21-i 1653/2004/EK bizottsági rendeletre (8) és különösen annak 66. cikke első és második bekezdésére,

               —

               tekintettel az Európai Kutatási Tanács Végrehajtó Ügynöksége létrehozásáról és a 2008/37/EK határozat hatályon kívül helyezéséről szóló, 2013. december 17-i 2013/779/EU bizottsági végrehajtási határozatra (9),

               —

               tekintettel eljárási szabályzata 93. cikkére és IV. mellékletére,

               —

               tekintettel a Költségvetési Ellenőrző Bizottság jelentésére és a többi érintett bizottság véleményére (A8-0150/2017),

               A.

               mivel az Európai Unióról szóló szerződés 17. cikkének (1) bekezdése értelmében a Bizottság végrehajtja a költségvetést és irányítja a programokat, és mindezt az Európai Unió működéséről szóló szerződés 317. cikkének értelmében a tagállamokkal együttműködésben, saját felelősségére végzi, a hatékony és eredményes pénzgazdálkodás elveinek tiszteletben tartásával;

               1.

               mentesítést ad az Európai Kutatási Tanács Végrehajtó Ügynöksége igazgatója számára az ügynökség 2015-ös pénzügyi évre szóló költségvetésének végrehajtására vonatkozóan;

               2.

               ismerteti észrevételeit az Európai Unió 2015-ös pénzügyi évre szóló általános költségvetésének végrehajtására (III. szakasz – Bizottság és végrehajtó ügynökségek) vonatkozó mentesítésről szóló határozatok szerves részét képező állásfoglalásban, valamint a Bizottság 2015. évi mentesítése kapcsán a Számvevőszék által készített különjelentésekről szóló, 2017. április 27-i állásfoglalásában (10);

               3.

               utasítja elnökét, hogy továbbítsa ezt a határozatot, az Európai Unió 2015-ös pénzügyi évre szóló általános költségvetésének (III. szakasz – Bizottság és végrehajtó ügynökségek) végrehajtására vonatkozó mentesítésről szóló határozatot és az e határozatok szerves részét képező állásfoglalást az Európai Kutatási Tanács Végrehajtó Ügynöksége igazgatójának, a Tanácsnak, a Bizottságnak és a Számvevőszéknek, továbbá gondoskodjon az Európai Unió Hivatalos Lapjában (L sorozat) való közzétételükről.

            az elnök

         Antonio TAJANI

            a főtitkár

         Klaus WELLE

      (1)  HL L 69., 2015.3.13.

      (2)  HL C 380., 2016.10.14., 1. o.

      (3)  HL C 417., 2016.11.11., 9. o.

      (4)  HL C 449., 2016.12.1., 157. o.

      (5)  HL C 380., 2016.10.14., 147. o.

      (6)  HL L 298., 2012.10.26., 1. o.

      (7)  HL L 11., 2003.1.16., 1. o.

      (8)  HL L 297., 2004.9.22., 6. o.

      (9)  HL L 346., 2013.12.20., 58. o.

      (10)  E napon elfogadott szövegek, P8_TA(2017)0144 (lásd e Hivatalos Lap 66. oldalát).


title: A Bizottság határozata (2016. október 28.) a tengeri olaj- és gázipari tevékenységekkel kapcsolatos események bejelentésére szolgáló SyRIO rendszer szoftverének térítésmentes (Európai Uniós Nyílt Forráskódú Licenc alatti) licencbe adásáról

text:
               15.11.2016

               HU

               Az Európai Unió Hivatalos Lapja

               C 420/2

         A BIZOTTSÁG HATÁROZATA
   (2016. október 28.)
   a tengeri olaj- és gázipari tevékenységekkel kapcsolatos események bejelentésére szolgáló SyRIO rendszer szoftverének térítésmentes (Európai Uniós Nyílt Forráskódú Licenc alatti) licencbe adásáról
   (2016/C 420/02)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a 2001. szeptember 19-i bizottsági határozatra (PV1536), amely a főigazgatókat és részlegvezetőket felhatalmazza, hogy döntsenek a felelősségi körükbe tartozó tevékenységekből vagy programokból eredő szellemi tulajdonjogok védelme iránti kérelmek benyújtásának szükségességéről, az ehhez kapcsolódó engedélyek megadásáról, a jogok megszerzéséről, átadásáról, a jogokról való lemondásról vagy azok feladásáról, valamint felhatalmazza a főigazgatókat mindezek igazgatási végrehajtására,
   mivel:

               (1)

               A Közös Kutatóközpont Főigazgatóság az Energiaügyi Főigazgatósággal (DG ENER) létrejött igazgatási megállapodás keretében, a 2013/30/EU európai parlamenti és tanácsi irányelv (1) (a tengeri olaj- és gázipari tevékenységek biztonságáról szóló irányelv) szerinti szabályozási funkciónak gyakorlása részként kifejlesztett egy szoftvert a tagállamok illetékes hatóságai általi használatra;

               (2)

               A szoftver arra szolgál, hogy a tagállamok illetékes hatóságai jelentsék az Európai Bizottságnak a tengeri olaj- és gázipari létesítményekhez kapcsolódó, az egészség, a biztonság vagy a környezetvédelem szempontjából releváns eseményekre és balesetekre vonatkozó információkat. E célból, valamint az információ-beszerzés és -elemzés támogatása céljából indokolt, hogy az illetékes hatóságok a szoftvert használat céljából egy internet-alapú bejelentési platformon keresztül a joghatóságuk alá tartozó, tengeri olaj- és gázipari tevékenységet végző üzemeltetők rendelkezésére bocsássák;

               (3)

               A szoftver az 1112/2014/EU bizottsági végrehajtási rendeletben (2) megadott sablonokkal összhangban működik;

               (4)

               A szoftver kiterjedt használata elősegítheti a balesetek bejelentési formátumának világszintű harmonizációját, ami a tengeri olaj- és gázipar biztonsági szintjének további javításához vezet. Ezért a szoftvert olyan nem uniós tagállamok illetékes hatóságainak is rendelkezésére lehetne bocsátani, amelyek joghatósága alatt tengeri olaj- és gázipari tevékenységeket végeznek;

               (5)

               A DG ENER mint a szoftver kifejlesztéséért és karbantartásáért felelős főigazgatóság és egyúttal a szellemi tulajdonjogok területén a határozatok igazgatási végrehajtásáért felelős szolgálat úgy véli, hogy a szoftver ingyenes licencbe adása helyénvaló, előnyökkel jár és időszerű.

               (6)

               A szoftvernek az Európai Uniós Nyílt Forráskódú Licenc (3) (EUPL) alatti közzététele megkönnyítené a szoftver használatának elterjesztését és népszerűsítését, valamint elkerülhetővé tenné annak kizárólagos felhasználását.

         A KÖVETKEZŐKÉPPEN HATÁROZOTT:
   1. cikk
   A szoftver felhasználásának, reprodukciójának, fejlesztésének és további terjesztésének lehetővé tétele érdekében alkalmazhatók a nem kizárólagos ingyenes szoftver licencbe adási (EUPL) feltételek.
   2. cikk
   E határozat a szoftver minden jövőbeli kiadására és új verziójára alkalmazandó.

      Kelt Brüsszelben, 2016. október 28-án.

            a Bizottság részéről

         Dominique RISTORI

            főigazgató

      (1)  Az Európai Parlament és a Tanács 2013. június 12-i 2013/30/EU irányelve a tengeri olaj- és gázipari tevékenységek biztonságáról és a 2004/35/EK irányelv módosításáról (HL L 178., 2013.6.28., 66. o.).

      (2)  A Bizottság 2014. október 13-i 1112/2014/EU végrehajtási rendelete a súlyos veszélyt jelző mutatókra vonatkozó információknak a tengeri olaj- és gázipari létesítmények üzemeltetői és tulajdonosai által történő megosztására szolgáló egységes formátum, valamint a súlyos veszélyt jelző mutatók tagállamok által történő közzétételére szolgáló egységes formátum meghatározásáról (HL L 302., 2014.10.22., 1. o.).

      (3)  https://joinup.ec.europa.eu/community/eupl/og_page/european-union-public-licence-eupl-v11


title: H8. sz. határozat (2015. december 17., kisebb műszaki pontosításokkal frissítve 2016. március 9-én) a szociális biztonsági rendszerek koordinációjával foglalkozó igazgatási bizottság Adatkezelési Technikai Bizottságának működési rendjéről és összetételéről

text:
               20.7.2016

               HU

               Az Európai Unió Hivatalos Lapja

               C 263/3

         H8. sz. HATÁROZAT
   (2015. december 17., kisebb műszaki pontosításokkal frissítve 2016. március 9-én)
   a szociális biztonsági rendszerek koordinációjával foglalkozó igazgatási bizottság Adatkezelési Technikai Bizottságának működési rendjéről és összetételéről
   (2016/C 263/04)
   A SZOCIÁLIS BIZTONSÁGI RENDSZEREK KOORDINÁCIÓJÁVAL FOGLALKOZÓ IGAZGATÁSI BIZOTTSÁG,
   tekintettel a szociális biztonsági rendszerek koordinálásáról szóló 2004. április 29-i 883/2004/EK európai parlamenti és tanácsi rendelet (1) 72. cikkére, amely szerint az igazgatási bizottság feladata a tagállamok közötti együttműködés erősítése és fejlesztése az információcseréhez szükséges eljárások korszerűsítésével, különösen az intézmények közötti információáramlásnak az elektronikus eszközökkel történő információcseréhez történő hozzáigazításával, figyelembe véve az egyes tagállamokban az adatkezelés fejlődését; az igazgatási bizottság feladata továbbá elfogadni az adatkezelési szolgáltatásokra vonatkozó közös strukturális szabályokat, különösen a biztonságra és a szabványok használatára vonatkozókat, és megállapítani az ilyen szolgáltatások közös részeinek működtetésére vonatkozó rendelkezéseket,
   tekintettel a 883/2004/EK rendelet 73. cikkére, melynek értelmében az igazgatási bizottság meghatározza az Adatkezelési Technikai Bizottság működési rendjét és összetételét, amely utóbbi jelentéseket és indokolással ellátott véleményt nyújt be, mielőtt az igazgatási bizottság a 72. cikk d) pontja alapján döntést hoz,
   A KÖVETKEZŐKÉPPEN HATÁROZOTT:
   1. cikk
   1.   Az igazgatási bizottság létrehozza a 883/2004/EGK rendelet 73. cikkének (1) bekezdésében előírt Adatkezelési Technikai Bizottságot. E bizottság rövid megnevezése: „technikai bizottság”.
   2.   A technikai bizottság a 883/2004/EK rendelet 73. cikkének (2) bekezdésében megállapított feladatokat látja el.
   3.   A technikai bizottság konkrét feladataira vonatkozóan megbízatását az igazgatási bizottságtól kapja, amely szükség esetén módosíthatja e feladatokat.
   2. cikk
   1.   A technikai bizottságnak tagállamonként két tagja van: az egyik tag a bizottság állandó tagja, a másik annak helyettese.
   2.   A tagállami jelöléseket az érintett tagállam igazgatási bizottságban működő képviselője továbbítja az igazgatási bizottság titkárságához.
   3.   A bizottsági tagok mellett a technikai bizottság ülésein tagállamonként egy vagy több szakértő is részt vehet, amennyiben azt a napirendi kérdések jellege indokolja.
   4.   Egy küldöttség általános szabályként legfeljebb négy tagból állhat.
   5.   A technikai bizottság munkájában tanácsadói minőségben részt vesz az Európai Bizottság igazgatási bizottságban működő képviselője vagy egy általa kijelölt személy.
   6.   A technikai bizottság és eseti munkacsoportjai valamennyi ülésén részt vehet az Európai Bizottság képviselője vagy az általa kijelölt személy, vagy az igazgatási bizottság titkársága által kijelölt bármely más személy. A napirendi kérdések jellegétől függően az üléseken a tárgykörben érintett európai bizottsági szervezeti egységek képviselője vagy képviselői is részt vehet(nek).
   7.   A technikai bizottság és eseti munkacsoportjai valamennyi ülésén részt vesz az igazgatási bizottság titkárságának egy tagja.
   3. cikk
   1.   A technikai bizottság elnökének tisztségét minden félévben azon tagállam állandó tagja vagy más kijelölt tisztviselője tölti be, amely tagállam képviselője az igazgatási bizottságban ugyanabban az időszakban az elnöki tisztséget betölti.
   2.   Ha a technikai bizottság hivatalban lévő elnöke nem tud részt venni a bizottság ülésén, az elnök szerepét a helyettese veszi át.
   3.   A technikai bizottság elnöke a megtartandó ülések és a technikai bizottság által ellátandó feladatok keretein belül jogosult utasításokat adni a titkárságnak.
   4. cikk
   A technikai bizottság ülését a titkárság a technikai bizottság elnökével egyeztetve meghívólevél útján hívja össze, melyet legalább 10 munkanappal az ülés időpontja előtt megküld a tagoknak és az Európai Bizottság képviselőjének.
   5. cikk
   Jelentéseit és indoklással ellátott véleményeit a technikai bizottság szükség szerint műszaki dokumentumok és tanulmányok alapján fogadja el. Ehhez minden olyan információt bekérhet a nemzeti közigazgatásoktól, amelyre megítélése szerint feladatainak megfelelő ellátásához szüksége van.
   6. cikk
   1.   Egyes kérdések megvizsgálása és a technikai bizottság részére történő javaslattétel céljából a technikai bizottság korlátozott számú tagból álló eseti munkacsoportokat állíthat fel.
   A technikai bizottság írásos megbízás keretében meghatározza az ilyen munkacsoportok által elvégzendő feladatokat és a feladatok elvégzésének időbeni ütemezését.
   2.   Az eseti munkacsoport elnöki tisztségét a technikai bizottság elnöke által az Európai Bizottság képviselőjével történő egyeztetést követően kijelölt személy tölti be, vagy ennek hiányában egy, az igazgatási bizottság elnökét adó tagállam által kijelölt szakértő.
   3.   Az eseti munkacsoport elnökét meg kell hívni a technikai bizottság azon ülésére, amelyen az eseti munkacsoport jelentését tárgyalják.
   7. cikk
   A technikai bizottság üléseit az igazgatási bizottság titkárságának erre kijelölt tagja készíti elő és szervezi meg.
   8. cikk
   1.   Jelentéseit és indoklással ellátott véleményeit a technikai bizottság tagjainak egyszerű többségével fogadja el; a szavazás során minden tagállam egyetlen szavazattal rendelkezik, amelyet az állandó tag, távollétében helyettese ad le. A technikai bizottság jelentéseiben és indoklással ellátott véleményeiben szerepelnie kell, hogy elfogadásuk egyhangúlag vagy egyszerű többséggel történt. Ugyancsak fel kell tüntetni bennük az esetleges kisebbségi véleményt vagy kisebbségi fenntartásokat.
   2.   Ha a technikai bizottság elnöki tisztségét a bizottság egy állandó tagja tölti be, nevében helyettese szavaz.
   3.   Ha egy jelen lévő tag a határozathozatal során tartózkodik a szavazástól, az elnök felkéri tartózkodásának indokolására.
   4.   Ha a jelen lévő tagok többsége tartózkodik a szavazástól, akkor a szavazásra bocsátott javaslatot úgy kell tekinteni, mintha nem bocsátották volna szavazásra.
   5.   A technikai bizottság dönthet úgy, hogy bizonyos jelentéseket és indokolással ellátott véleményeket írásbeli eljárással fogad el, ha az ilyen eljárást a technikai bizottság egy korábbi ülésén jóváhagyták.
   E célból az elnök tájékoztatja a technikai bizottság tagjait az elfogadandó szövegről. A tagok számára legalább tíz munkanapos határidőt kell biztosítani, amelyen belül jelezhetik, hogy elutasítják a javasolt szöveget vagy tartózkodnak a szavazástól. Ha a megadott határidőn belül nem érkezik válasz, azt támogató szavazatként kell értékelni.
   Az elnök akkor is dönthet írásbeli eljárás indításáról, ha a technikai bizottság ülésén erről nem született előzetes megállapodás. Ilyen esetben kizárólag a javasolt szöveghez adott írásbeli beleegyezés tekinthető támogató szavazatnak, és a válaszadásra legalább 15 munkanapos határidőt kell biztosítani.
   Az elnök a meghatározott határidő lejártakor értesíti a tagokat a szavazás eredményéről. A szükséges számú támogató szavazatot szerző döntés a tagok visszajelzésére meghatározott időszak utolsó napján tekintendő elfogadottnak.
   6.   Ha a technikai bizottság valamely tagja az írásbeli eljárás során javaslatot tesz a szöveg módosítására, az elnök:

               a)

               újrakezdi az írásbeli eljárást, és a tagokat az (5) bekezdésben szereplő eljárás szerint tájékoztatja a javasolt módosításról, vagy

               b)

               megszünteti az írásbeli eljárást annak érdekében, hogy az ügyet a következő ülésen tárgyalják meg,

         attól függően, hogy az elnök melyik eljárást tartja megfelelőnek a szóban forgó ügy esetében.
   7.   Ha a technikai bizottság valamely tagja a válaszadásra adott határidő lejárta előtt kéri, hogy a javasolt szöveget a technikai bizottság ülésén vizsgálják meg, az írásbeli eljárást meg kell szüntetni.
   Az ügyet ezt követően a technikai bizottság legközelebbi ülésén kell megvizsgálni.
   9. cikk
   1.   A technikai bizottság egyes üléseinek ideiglenes napirendjét a titkárság a technikai bizottság elnökével egyeztetve állítja össze.
   Az egyes napirendi pontok felvételére irányuló javaslattételt megelőzően a titkárság szükség szerint az érintett küldöttségek írásbeli véleményét kérheti.
   Az ideiglenes napirenden főszabályként olyan napirendi pontok szerepelnek, amelyek felvételét valamely tag vagy az Európai Bizottság képviselője kérte.
   2.   Az ideiglenes napirendet az egyes ülések kezdete előtt legalább 15 munkanappal meg kell küldeni a technikai bizottság valamennyi tagjának és a fenti 2. cikk (6) bekezdésében említett személyeknek. Az ülés előtti 5. munkanapig mód van a módosított napirend megküldésére.
   Az ülésen döntésre bocsátandó vagy véleményezendő napirendi pontokhoz kapcsolódó dokumentumokat főszabályként legkésőbb az ülés előtti 10. munkanapig a tagok rendelkezésére kell bocsátani. Ez a kikötés nem vonatkozik a jóváhagyást nem igénylő, általános tájékoztató dokumentumokra, kivételes körülményekre, és a technikai bizottság által az alábbi 14. cikk szerint jóváhagyott egyéb esetekre.
   3.   Az egyes ülések kezdetén a technikai bizottság jóváhagyja az ülés napirendjét.
   Az ideiglenes napirendben nem szereplő bármely pontot a technikai bizottság csak egyhangú szavazással vehet fel a napirendre.
   10. cikk
   1.   Az igazgatási bizottság titkársága jegyzőkönyvet készít a technikai bizottság üléseiről. A jegyzőkönyvet a technikai bizottság fogadja el.
   2.   A jegyzőkönyv angol nyelvű változatát észrevételezés céljából legkésőbb egy hónappal a technikai bizottság következő ülése előtt meg kell küldeni a küldöttségeknek.
   A jegyzőkönyv nyelvi változatait mielőbb elérhetővé kell tenni azt követően, hogy az angol nyelvi változatban átvezették az elfogadott módosításokat.
   3.   Azon tagok, akik nem kapták meg a jegyzőkönyvet saját hivatalos nyelvükön, végső jóváhagyásukat mindaddig elhalaszthatják, míg kézhez nem vették a jegyzőkönyv adott nyelvi változatát.
   11. cikk
   1.   Tevékenységéről és az elért eredményekről a technikai bizottság, minden ülése után, írásbeli jelentést készít az igazgatási bizottság számára.
   2.   A technikai bizottság elnöke az igazgatási bizottság ülésein beszámol a technikai bizottság tevékenységéről, amennyiben az igazgatási bizottság elnöke erre felkéri.
   12. cikk
   A technikai bizottság által javasolt minden olyan intézkedés esetében, amely az Európai Bizottságra költségeket ró, szükség van ezen intézmény képviselőjének jóváhagyására.
   13. cikk
   A jelentések, az indokolással ellátott vélemények, a napirendek és a technikai bizottság tevékenységét támogató minden más dokumentum nyelve az angol.
   14. cikk
   Szükség esetén a technikai bizottság egyhangú döntéssel tovább pontosíthatja és részletezheti ezen eljárási szabályokat.
   15. cikk
   Ezt a határozatot az Európai Unió Hivatalos Lapjában ki kell hirdetni. Ezt a határozatot kihirdetése napjától kell alkalmazni.
   16. cikk
   E határozat a 2009. június 12-i H2. határozat helyébe lép.

            az igazgatási bizottság elnöke

         Claude EWEN

      (1)  HL L 166., 2004.4.30., 1. o.


title: Az Európai Parlament (EU) 2015/1665 határozata (2015. április 29.) a Kábítószer és Kábítószer-függőség Európai Megfigyelőközpontja 2013-as pénzügyi évre szóló költségvetésének végrehajtására vonatkozó mentesítésről

text:
               2015.9.30.

               HU

               Az Európai Unió Hivatalos Lapja

               L 255/271

      AZ EURÓPAI PARLAMENT (EU) 2015/1665 HATÁROZATA
      (2015. április 29.)
      a Kábítószer és Kábítószer-függőség Európai Megfigyelőközpontja 2013-as pénzügyi évre szóló költségvetésének végrehajtására vonatkozó mentesítésről
      AZ EURÓPAI PARLAMENT,

                  —

                  tekintettel a Kábítószer és a Kábítószer-függőség Európai Megfigyelőközpontja 2013-as pénzügyi évre vonatkozó végleges éves beszámolójára,

                  —

                  tekintettel a Számvevőszéknek a Kábítószer és a Kábítószer-függőség Európai Megfigyelőközpontja 2013-as pénzügyi évre vonatkozó éves beszámolójáról szóló jelentésére, a központ válaszaival együtt (1),

                  —

                  tekintettel a Számvevőszéknek a 2013-as pénzügyi év tekintetében az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló, az Európai Unió működéséről szóló szerződés 287. cikke szerinti megbízhatósági nyilatkozatára (2),

                  —

                  tekintettel a 2013-as pénzügyi évre szóló költségvetés végrehajtására vonatkozóan a központ számára adandó mentesítésről szóló, 2015. február 17-i tanácsi ajánlásra (05304/2015 – C8-0054/2015),

                  —

                  tekintettel az Európai Unió működéséről szóló szerződés 319. cikkére,

                  —

                  tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (3),

                  —

                  tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (4) és különösen annak 208. cikkére,

                  —

                  tekintettel a Kábítószer és a Kábítószer-függőség Európai Megfigyelőközpontjáról szóló, 2006. december 12-i 1920/2006/EK európai parlamenti és tanácsi rendeletre (5) és különösen annak 15. cikkére,

                  —

                  tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (6),

                  —

                  tekintettel a 966/2012/EU, Euratom európai parlamenti és tanácsi rendelet 208. cikkében említett szervekre vonatkozó pénzügyi keretszabályzatról szóló, 2013. szeptember 30-i 1271/2013/EU felhatalmazáson alapuló bizottsági rendeletre (7) és különösen annak 108. cikkére,

                  —

                  tekintettel eljárási szabályzata 94. cikkére és V. mellékletére,

                  —

                  tekintettel a Költségvetési Ellenőrző Bizottság jelentésére és az Állampolgári Jogi, Bel- és Igazságügyi Bizottság véleményére (A8-0068/2015),

         1.

            mentesítést ad a Kábítószer és Kábítószer-függőség Európai Megfigyelőközpontja igazgatója számára a központ 2013-as pénzügyi évre szóló költségvetésének végrehajtására vonatkozóan;

         2.

            megjegyzéseit a mellékelt állásfoglalásban foglalja össze;

         3.

            utasítja elnökét, hogy továbbítsa ezt a határozatot, valamint az annak szerves részét képező állásfoglalást a Kábítószer és a Kábítószer-függőség Európai Megfigyelőközpontja igazgatójának, a Tanácsnak, a Bizottságnak és a Számvevőszéknek, és gondoskodjon azoknak az Európai Unió Hivatalos Lapjában (L sorozat) való közzétételéről.

               az elnök

            Martin SCHULZ

               a főtitkár

            Klaus WELLE

         (1)  HL C 442., 2014.12.10., 201. o.

         (2)  Lásd az 1. lábjegyzetet..

         (3)  HL L 248., 2002.9.16., 1. o.

         (4)  HL L 298., 2012.10.26., 1. o.

         (5)  HL L 376., 2006.12.27., 1. o.

         (6)  HL L 357., 2002.12.31., 72. o.

         (7)  HL L 328., 2013.12.7., 42. o.


title: A Tanács határozata ( 2009. július 27. ) az Európai Vegyianyag-ügynökség egy igazgatósági tagjának kinevezéséről

text:
               31.7.2009

               HU

               Az Európai Unió Hivatalos Lapja

               C 178/12

      A TANÁCS HATÁROZATA

   (2009. július 27.)
   az Európai Vegyianyag-ügynökség egy igazgatósági tagjának kinevezéséről
   2009/C 178/09
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre,
   tekintettel a vegyi anyagok regisztrálásáról, értékeléséről, engedélyezéséről és korlátozásáról (REACH) és az Európai Vegyianyag-ügynökség létrehozásáról szóló, 2006. december 18-i 1907/2006/EK európai parlamenti és tanácsi rendeletre (1), és különösen annak 79. cikkére,
   mivel:

               (1)

               Az 1907/2006/EK rendelet 79. cikke úgy rendelkezik, hogy az Európai Vegyianyag-ügynökség igazgatósági tagjaként a Tanács tagállamonként egy képviselőt nevez ki.

               (2)

               A Tanács a 2007. június 7-i határozattal (2) kinevezte az Európai Vegyianyag-ügynökség 27 igazgatósági tagját.

               (3)

               A francia kormány értesítette a Tanácsot arról, hogy az igazgatóság francia képviselőjét le kívánja váltani, és jelölést nyújtott be az új képviselőre vonatkozóan, akit a 2013. május 31-ig terjedő időszakra kell kinevezni,

         A KÖVETKEZŐKÉPPEN HATÁROZOTT:
   1. cikk
   Odile GAUTHIER helyére 2009. augusztus 1-től a 2013. május 31-ig terjedő időszakra Catherine MIR, francia állampolgár, született 1955. február 20-án, kerül kinevezésre az Európai Vegyianyag-ügynökség igazgatósági tagjává.
   2. cikk
   Ezt a határozatot az Európai Unió Hivatalos Lapjában ki kell hirdetni.

      Kelt Brüsszelben, 2009. július 27-én.

            a Tanács részéről

            az elnök

         C. BILDT

      (1)  HL L 396., 2006.12.30., 1. o.

      (2)  HL C 134., 2007.6.16., 6. o.


title: 2012/17/EU: A Tanács határozata ( 2011. december 14. ) az Orosz Föderáció Kereskedelmi Világszervezethez történő csatlakozásáról a WTO megfelelő szerveiben az Európai Unió nevében képviselendő álláspont meghatározásáról

text:
               10.1.2012

               HU

               Az Európai Unió Hivatalos Lapja

               L 6/6

         A TANÁCS HATÁROZATA
   (2011. december 14.)
   az Orosz Föderáció Kereskedelmi Világszervezethez történő csatlakozásáról a WTO megfelelő szerveiben az Európai Unió nevében képviselendő álláspont meghatározásáról
   (2012/17/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 91. cikkére, 100. cikkének (2) bekezdésére és 207. cikkére, összefüggésben 218. cikke (9) bekezdésével,
   tekintettel az Európai Bizottság javaslatára,
   mivel:

               (1)

               1993 júniusában az Orosz Föderáció kormánya a Kereskedelmi Világszervezetet (WTO) létrehozó megállapodás XII. cikkének megfelelően benyújtotta a Marrakeshi Egyezményhez történő csatlakozás iránti kérelmét.

               (2)

               1993. június 16–17-én létrejött az Orosz Föderáció csatlakozásával foglalkozó munkacsoport annak érdekében, hogy megállapodásra jusson a csatlakozási feltételekről, amelyek az Orosz Föderáció és valamennyi WTO-tag számára egyaránt elfogadhatók.

               (3)

               A Bizottság az Unió nevében tárgyalást folytatott azokról az Orosz Föderáció részéről teljesítendő, a piacnyitásra vonatkozó és egyéb átfogó kötelezettségvállalásokról, amelyek eleget tesznek az Unió kéréseinek és célkitűzéseinek, valamint összhangban állnak az Orosz Föderáció fejlettségi szintjével.

               (4)

               Ezeket a kötelezettségvállalásokat most az Orosz Föderáció WTO-hoz történő csatlakozásáról szóló jegyzőkönyv tartalmazza.

               (5)

               A WTO-csatlakozás várhatóan kedvezően és tartósan hozzájárul az Orosz Föderáció gazdasági reformfolyamatához és fenntartható fejlődéséhez.

               (6)

               A csatlakozási jegyzőkönyvet ezért jóvá kell hagyni.

               (7)

               A WTO-t létrehozó megállapodás XII. cikke előírja, hogy a csatlakozás feltételeiről a csatlakozó tagnak és a WTO-nak meg kell állapodnia, és hogy a WTO részéről a WTO Miniszteri Konferenciája hagyja jóvá a csatlakozás feltételeit. A WTO-t létrehozó megállapodás IV. cikkének (2) bekezdése előírja, hogy a Miniszteri Konferencia ülései közötti időszakokban ez utóbbi feladatait az Általános Tanács látja el.

               (8)

               Ennek megfelelően meg kell határozni az Unió által a WTO vonatkozó szerveiben, akár a Miniszteri Konferencián, akár az Általános Tanácsban az Orosz Föderáció WTO-hoz történő csatlakozása tekintetében képviselendő álláspontot,

         ELFOGADTA EZT A HATÁROZATOT:
   1. cikk
   Az Európai Unió nevében a Kereskedelmi Világszervezet vonatkozó szervein belül az Orosz Föderáció WTO-hoz történő csatlakozása tekintetében képviselendő álláspont: a csatlakozás jóváhagyása.
   2. cikk
   Ez a határozat elfogadásának napján lép hatályba.

      Kelt Genfben, 2011. december 14-én.

            a Tanács részéről

            az elnök

         M. NOGAJ


title: A Bizottság határozata ( 2013. április 11. ) az Unió belső biztonságának megóvása érdekében a lőfegyverek tiltott kereskedelmével szembeni intézkedésekkel foglalkozó csoport (a lőfegyverekkel foglalkozó szakértői csoport) létrehozásáról

text:
               13.4.2013

               HU

               Az Európai Unió Hivatalos Lapja

               C 107/4

         A BIZOTTSÁG HATÁROZATA
   (2013. április 11.)
   az Unió belső biztonságának megóvása érdekében a lőfegyverek tiltott kereskedelmével szembeni intézkedésekkel foglalkozó csoport (a lőfegyverekkel foglalkozó szakértői csoport) létrehozásáról
   2013/C 107/05
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   mivel:

               (1)

               Az Európai Unió belső biztonsági politikái fejlődtek az utóbbi évek során. A Lisszaboni Szerződés belső biztonságról szóló rendelkezési lehetővé tették a közös biztonsági kihívások együttes kezelésének elősegítésén alapuló belső biztonsági stratégia kidolgozását (1).

               (2)

               A stockholmi program – A polgárokat szolgáló és védő, nyitott és biztonságos Európa című dokumentum az Európai Unió belső biztonságát fenyegető veszélyek között kiemelte a lőfegyverek kereskedelmét (2).

               (3)

               Szakértői csoportot kell létrehozni ezen a területen, és meg kell határozni annak feladatait és szerkezetét annak érdekében, hogy a Bizottság kikérhesse a lőfegyverek kereskedelmével, az ahhoz kapcsolódó biztonsági kockázatokat illető fejleményekkel, és az illetékes hatóságok változó előírásaival kapcsolatos ügyekkel foglalkozó szakértők véleményét.

               (4)

               A csoportnak hozzá kell járulnia a lőfegyverek tiltott kereskedelme elleni küzdelem terén operatív szinten kialakított, bevált gyakorlatra vonatkozó iránymutatás terjesztéséhez, valamint az említett iránymutatás hatékonyságának felülvizsgálatához.

               (5)

               A csoportnak a belső biztonság területének szakértőiből kell állnia, ideértve a lőfegyverek gyártóit és a kutatókat, valamint bármely egyéb személyt, aki a Bizottság szerint olyan értékes szakértelemmel rendelkezik, amely segítséget nyújthat a Bizottságnak azon esetleges jogalkotási javaslatok és szakpolitikai kezdeményezések megszövegezéséhez, amelyek arra irányulnak, hogy az Unió belső biztonságának megóvása érdekében javítsák a lőfegyverek tiltott kereskedelmével szembeni intézkedéseket.

               (6)

               A csoport tagjai számára meg kell határozni az információk nyilvánosságra hozatalára vonatkozó szabályokat.

               (7)

               A személyes adatokat a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló, 2000. december 18-i 45/2001/EK európai parlamenti és tanácsi rendeletnek (3) megfelelően kell feldolgozni.

               (8)

               E határozat alkalmazását célszerű ötéves időtartamhoz kötni. A Bizottság kellő időben megfontolja, indokolt-e ezt az időtartamot meghosszabbítani,

         A KÖVETKEZŐKÉPPEN HATÁROZOTT:
   1. cikk
   Tárgy
   Az Unió belső biztonságának megóvása érdekében a lőfegyverek tiltott kereskedelmével szembeni intézkedésekkel foglalkozó csoport (a továbbiakban: a csoport) jön létre.
   2. cikk
   Feladatok
   (1)   A csoport:

               a)

               a lőfegyverek tiltott kereskedelmének leküzdésére szolgáló jelenlegi és jövőbeni intézkedésekkel kapcsolatos párbeszéd és a tapasztalatok megosztásának fórumaként szolgál, és a lőfegyverek tiltott kereskedelmével kapcsolatos kérdésekben lehetővé teszi a tapasztalatok és a bevált gyakorlat megosztását, hogy ennek révén segítséget nyújtson a Bizottságnak az említett bűncselekménnyel szembeni intézkedések javítására irányuló jogalkotási javaslatok és szakpolitikai kezdeményezések elkészítéséhez;

               b)

               kicseréli a lőfegyverekkel kapcsolatos technológiai változásokkal, valamint az uniós jogszabályok és a tiltott kereskedelemre vonatkozó nemzetközi egyezmények megfelelő rendelkezésének alkalmazásáért felelős, illetékes tagállami belső biztonsági hatóságok törvényes előírásainak változásaival kapcsolatos információkat;

               c)

               figyelemmel kíséri a lőfegyverek tiltott kereskedelme elleni küzdelemről szóló szakpolitika alakulását, valamint feltárja az illetékes bűnüldöző hatóságok szempontjából, nemzeti és több országra kiterjedő szinten, az uniós jogszabályok és a nemzetközi egyezmények megfelelő rendelkezéseivel kapcsolatosan felmerülő nehézségeket;

               d)

               azonosítja a legjobb módszert a lőfegyverek kereskedelme elleni küzdelemmel kapcsolatos ügyekben.

         (2)   A csoport tevékenysége nem érinti a 2008/51/EK irányelvvel módosított 91/477/EGK irányelv által korábban létrehozott tagállami lőfegyver-szakértőkből álló kapcsolattartó csoport tevékenységét, amelynek hatásköre kizárólag a polgári lőfegyverek jogszerű kereskedelmére vonatkozó, említett irányelvek hatálya alá tartozó kérdések megvitatására terjed ki.
   3. cikk
   Konzultáció
   A Bizottság bármely olyan kérdésben konzultálhat a csoporttal, amely a súlyos bűncselekmények megelőzése, nyomozása, felderítése és üldözése szempontjából releváns lőfegyver-kereskedelemhez kapcsolódik.
   4. cikk
   Tagság – kinevezés
   (1)   A szakértői csoport tagjai:

               a)

               a tagállamok bűnüldöző hatóságai (legfeljebb kilenc tag);

               b)

               egyetemi, kutatóintézeti és nem kormányzati szervezeteknél tevékenykedő szakértők (legfeljebb három tag);

               c)

               az európai lőfegyvergyártók szövetségei (legfeljebb két tag);

               d)

               az Európai Rendőrségi Hivatal (egy tag).

         (2)   Az (1) bekezdés a) és a d) pontjában említett tagállami hatóságok, illetve az Európai Rendőrségi Hivatal kijelölik a képviselőiket. Az (1) bekezdés b) pontjában említett tagokat a Belügyi Főigazgatóság főigazgatója nevezi ki személyes minőségükben, a szakértői csoport tagságának elnyerésére irányuló nyílt pályázati felhívást követően. Az (1) bekezdés c) pontjában említett tagokat a Belügyi Főigazgatóság főigazgatója nevezi ki nyílt pályázati felhívást követően. A szakértői csoport tagjait öt évre nevezik ki. Addig maradnak hivatalukban, amíg a helyükbe lépő tagokat ki nem nevezik, vagy hivatali idejük le nem jár. Hivatali idejük megújítható.
   Az (1) bekezdés b) és c) pontjában említett tagok esetében azonos számú póttag nevezhető ki. A póttagokat ugyanazon feltételekkel kell kijelölni, mint a tagokat; a póttagok automatikusan helyettesítik a hiányzó vagy akadályoztatott tagokat. Ha a tag és a póttag is hiányzik vagy akadályoztatva van, a tagok az elnök beleegyezésével az üléseken őket képviselő szakértőket jelölhetnek ki.
   (3)   A szakértői csoport tanácskozásaihoz hatékonyan hozzájárulni többé nem képes, illetve a tisztségéről lemondó, vagy a Szerződés 339. cikkében foglalt feltételeknek meg nem felelő tag helyére az érintett tag hivatali idejének végéig terjedő időszakra új tag nevezhető ki.
   (4)   A személyes minőségükben kinevezett tagok függetlenül, a közérdek szolgálatában járnak el.
   (5)   Az Európai Bizottság a tagok nevét közzéteszi a bizottsági szakértői csoportok és más hasonló testületek nyilvántartásában (a továbbiakban: a nyilvántartás).
   (6)   A személyes adatok összegyűjtése, feldolgozása és közzététele a 45/2001/EK rendelettel összhangban történik.
   5. cikk
   Működés
   (1)   A csoport elnöki tisztségét a Bizottság egy képviselője tölti be.
   (2)   A Bizottság szolgálatainak egyetértésével a csoport feladatmeghatározása alapján egyes konkrét kérdések tanulmányozására alcsoportok hozhatók létre. Amint megbízatásukat teljesítették, az alcsoportokat fel kell oszlatni.
   A Bizottság képviselője a csoport vagy alcsoport munkájába eseti alapon bevonhat olyan külső szakértőket is, ideértve az Európai Külügyi Szolgálat képviselőit, akik egy adott napirendi kérdésben különösen jártasak.
   (3)   A csoport tagjai és azok képviselői, valamint a felkért szakértők és megfigyelők eleget tesznek a Szerződésekben és azok végrehajtási szabályaiban előírt szakmai titoktartási kötelezettségnek, valamint az EU minősített információk védelmére a 2001/844/EK bizottsági határozat (4) mellékletében meghatározott bizottsági biztonsági szabályoknak. E kötelezettségeik elmulasztása esetén a Bizottság minden szükséges intézkedést meghozhat.
   (4)   A csoport és az alcsoportok üléseinek helyszínét a Bizottság biztosítja. A titkársági feladatok ellátásáról a Bizottság gondoskodik. Az eljárásokban érdekelt más bizottsági tisztviselők részt vehetnek a csoport és alcsoport ülésein.
   (5)   A csoport a Bizottság által elfogadott egységes eljárási szabályzat alapján elfogadja az eljárási szabályzatot.
   A csoport elnöke folyamatosan tájékoztatja az Európai Külügyi Szolgálatot a csoport munkájáról.
   (6)   A Bizottság valamennyi fontos dokumentumot (mint a napirendek, a jegyzőkönyvek és a résztvevők beadványai) rendelkezésre bocsát a bizottsági szakértői csoportok és más hasonló testületek nyilvántartásában vagy a nyilvántartásból elérhető, külön erre a célra létrehozott internetes oldalon. Amennyiben egy dokumentum közzététele az 1049/2001/EK rendelet 4. cikkében meghatározottak szerint kedvezőtlenül befolyásolná valamely közérdek vagy magánérdek védelmét, a rendszeres közzétételtől el kell tekinteni.
   6. cikk
   Az ülések költségei
   (1)   A csoportban részt vevők szolgálataikért nem részesülnek díjazásban.
   (2)   A csoport munkájában részt vevők utazási és ellátási költségeit a Bizottság a hatályos bizottsági rendelkezéseknek megfelelően téríti meg.
   (3)   E költségek az éves forrásfelosztási eljárás keretében megállapított, rendelkezésre álló előirányzatok erejéig téríthetők meg.
   7. cikk
   Alkalmazás
   Ezt a határozatot az elfogadást követően 5 évig kell alkalmazni.

      Kelt Brüsszelben, 2013. április 11-én.

            a Bizottság részéről

         Cecilia MALMSTRÖM

            a Bizottság tagja

      (1)  HL C 115., 2008.5.9.

      (2)  HL C 115., 2010.5.4.

      (3)  HL L 8., 2001.1.12., 1. o.

      (4)  HL L 317., 2001.12.3., 1. o.


title: Az Európai Parlament (EU) 2015/1683 határozata (2015. április 29.) az Európai Alapítvány az Élet- és Munkakörülmények Javításáért 2013-as pénzügyi évre szóló költségvetésének végrehajtására vonatkozó mentesítésről

text:
               2015.9.30.

               HU

               Az Európai Unió Hivatalos Lapja

               L 255/328

      AZ EURÓPAI PARLAMENT (EU) 2015/1683 HATÁROZATA
      (2015. április 29.)
      az Európai Alapítvány az Élet- és Munkakörülmények Javításáért 2013-as pénzügyi évre szóló költségvetésének végrehajtására vonatkozó mentesítésről
      AZ EURÓPAI PARLAMENT,

                  —

                  tekintettel az Európai Alapítvány az Élet- és Munkakörülmények Javításáért 2013-as pénzügyi évre vonatkozó végleges éves beszámolójára,

                  —

                  tekintettel a Számvevőszéknek az Európai Alapítvány az Élet- és Munkakörülmények Javításáért 2013-as pénzügyi évre vonatkozó éves beszámolójáról szóló jelentésére, az alapítvány válaszaival együtt (1),

                  —

                  tekintettel a Számvevőszéknek a 2013-as pénzügyi év tekintetében az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló, az Európai Unió működéséről szóló szerződés 287. cikke szerinti megbízhatósági nyilatkozatára (2),

                  —

                  tekintettel a 2013-as pénzügyi évre szóló költségvetés végrehajtáára vonatkozóan az alapítvány számára adandó mentesítésről szóló, 2015. február 17-i tanácsi ajánlásra (05304/2015 – C8-0054/2015),

                  —

                  tekintettel az Európai Unió működéséről szóló szerződés 319. cikkére,

                  —

                  tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (3),

                  —

                  tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (4) és különösen annak 208. cikkére,

                  —

                  tekintettel az Európai Alapítvány az Élet- és Munkakörülmények Javításáért létrehozásáról szóló, 1975. május 26-i 1365/75/EGK tanácsi rendeletre (5) és különösen annak 16. cikkére,

                  —

                  tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (6),

                  —

                  tekintettel a 966/2012/EU, Euratom európai parlamenti és tanácsi rendelet 208. cikkében említett szervekre vonatkozó pénzügyi keretszabályzatról szóló, 2013. szeptember 30-i 1271/2013/EU felhatalmazáson alapuló bizottsági rendeletre (7) és különösen annak 108. cikkére,

                  —

                  tekintettel eljárási szabályzata 94. cikkére és V. mellékletére,

                  —

                  tekintettel a Költségvetési Ellenőrző Bizottság jelentésére és a Foglalkoztatási és Szociális Bizottság véleményére (A8-0092/2015),

         1.

            mentesítést ad az Európai Alapítvány az Élet- és Munkakörülmények Javításáért igazgatója számára az alapítvány 2013-as pénzügyi évre szóló költségvetésének végrehajtására;

         2.

            megjegyzéseit a mellékelt állásfoglalásban foglalja össze;

         3.

            utasítja elnökét, hogy továbbítsa ezt a határozatot, valamint az annak szerves részét képező állásfoglalást az Európai Alapítvány az Élet- és Munkakörülmények Javításáért igazgatójának, a Tanácsnak, a Bizottságnak és a Számvevőszéknek és gondoskodjon azoknak az Európai Unió Hivatalos Lapjában (L sorozat) való közzétételéről.

               az elnök

            Martin SCHULZ

               a főtitkár

            Klaus WELLE

         (1)  HL C 442., 2014.12.10., 275. o.

         (2)  Lásd az 1. lábjegyzetet.

         (3)  HL L 248., 2002.9.16., 1. o.

         (4)  HL L 298., 2012.10.26., 1. o.

         (5)  HL L 139., 1975.5.30., 1. o.

         (6)  HL L 357., 2002.12.31., 72. o.

         (7)  HL L 328., 2013.12.7., 42. o.


title: 2012/581/EU: Az Európai Parlament határozata ( 2012. május 10. ) az Európai Tengerészeti Biztonsági Ügynökség 2010-es pénzügyi évre vonatkozó elszámolása lezárásáról

text:
               17.10.2012

               HU

               Az Európai Unió Hivatalos Lapja

               L 286/220

         AZ EURÓPAI PARLAMENT HATÁROZATA
   (2012. május 10.)
   az Európai Tengerészeti Biztonsági Ügynökség 2010-es pénzügyi évre vonatkozó elszámolása lezárásáról
   (2012/581/EU)
   AZ EURÓPAI PARLAMENT,

               —

               tekintettel az Európai Tengerészeti Biztonsági Ügynökség 2010-es pénzügyi évre vonatkozó végleges éves beszámolójára,

               —

               tekintettel a Számvevőszéknek az Európai Tengerészeti Biztonsági Ügynökség 2010-es pénzügyi évre vonatkozó éves beszámolójáról szóló jelentésére, az Ügynökség válaszaival együtt (1),

               —

               tekintettel a Tanács 2012. február 21-i ajánlására (06083/2012 – C7-0051/2012),

               —

               tekintettel az Európai Unió működéséről szóló szerződés 319. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,

               —

               tekintettel az Európai Tengerészeti Biztonsági Ügynökség létrehozásáról szóló, 2002. június 27-i 1406/2002/EK európai parlamenti és tanácsi rendeletre (3) és különösen annak 19. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (4) és különösen annak 94. cikkére,

               —

               tekintettel eljárási szabályzata 77. cikkére és VI. mellékletére,

               —

               tekintettel a Költségvetési Ellenőrző Bizottság jelentésére és a Közlekedési és Idegenforgalmi Bizottság véleményére (A7-0137/2012),

               1.

               jóváhagyja az Európai Tengerbiztonsági Ügynökség 2010-es pénzügyi évre vonatkozó elszámolásának lezárását;

               2.

               utasítja elnökét, hogy továbbítsa ezt a határozatot az Európai Tengerészeti Biztonsági Ügynökség ügyvezető igazgatójának, a Tanácsnak, a Bizottságnak és a Számvevőszéknek, és gondoskodjon közzétételéről az Európai Unió Hivatalos Lapjában (L sorozat).

            az elnök

         Martin SCHULZ

            a főtitkár

         Klaus WELLE

      (1)  HL C 366., 2011.12.15., 52. o.

      (2)  HL L 248., 2002.9.16., 1. o.

      (3)  HL L 208., 2002.8.5., 1. o.

      (4)  HL L 357., 2002.12.31., 72. o.